text:
Tíðindi
Høvuðsvenjari hjá fremsta mansliði komandi kappingarár
08.04.2015
Jónleif Sólsker, ið er eitt kent andlit í føroyskum ítrótti, bæði í hond- og fótbólti, tekur við sum nýggjur høvuðsvenjari hjá fremsta mansliðnum komandi kappingarár. Í honbólti hevur hann spælt 406 dystir og skotið 1745 mál við Kyndli. Jónleif hevur eisini spælt við VÍF og StÍF.
Jónleif hevur drúgvar royndir í hondbólti, bæði sum spælari, venjari og spælandi venjari. Hann hevur verið venjari hjá Kyndli, VÍF og í tveimum umførum hjá StÍf. Nú fer Neistin at fáa gagn av hansara drúgvu royndum.
Vit eru sera væl nøgd við, at Jónleif tekur við avbjóðingini. Vit kenna jónleif sum ein ábyrgdarfullan venjara, ið tekur sítt arbeiði við tí álvara tað krevur og megnar at fáa sum mest burtur úr teimum spælarum, hann hevur til taks.
Vit bjóða Jónleifi hjartaliga væl komnum og góða eydnu í nýggja leiklutinum.
Samstarvið millum Neistan og Paula Joensen er steðgað
07.04.2015
Samstarvið millum Neistan og Paula Joensen, høvðusvenjara hjá fremsta kvinnuliði felagsins, er steðgað
Neistin harmast um støðuna, men virðir avgerð høvuðsvenjarans. Pauli kemur sostatt ikki at taka sær av liðnum til FM finalurnar komandi dagarnar. Neistin takkar Paula fyri tíðina og góðu úrslitini, hann hevur rokkið saman við fremsta kvinnuliði felagsins og ynskir Paula blíðan byr framá.
Flemming Raben og Sigrun Mikkelsen standa á odda fyri fremsta liðnum til finalurnar.
Menninir hildu tørn
07.04.2015
Kollifirðingar góvu okkum skarpan gang, men vit hildu tørn, tá menninir aftur komu ígongd við landskappingina
Tað var ein vandi, at harði dysturin og herskna tapið frá steypafinaluni sat í beinunum hjá okkara monnum, tá teir í kvøld tóku ímóti KÍF. Men um seg var, so krógvaðu teir tað sera væl.
Talan var fyri tað mesta um sera javnan dyst, men stutt undan hálvleikinum vunnu vit okkum eitt sindur framum.
Leiðslan varð alt fyri eitt útbygd eftir steðgin, men tá gestirnir skoraðu fýra ferðir á rað, stóð brádliga nógv á hjá okkum.
Eitt skifti hóttu teir enntá við at fara avstað við øllum, men tíbetur fingu vit aftur fatur á rætta endanum. Og seinastu fimm minuttirnar lupu vit nógv væl avstað, soleiðis at leiðslan kundi haldast á mál
Talan gjørdist soleiðis um tvey stig, og tey bera við sær, at vit framvegis hava nógv at spæla fyr. Kanska er finalusessurin dekan ov langt burturi, men framstigini hjá okkara monnum eru eyðsýnd, og munnu vit vera eitt sindur stabilir, kunnu vit kanska ota okkum fram á bronsuplássið.
Neistin-KÍF 29-28 (16-14)
Málskjúttar hjá Neistanum: Rói Berg Hansen 9(5), Andras Joensen 4, Tommy Fletcher 4, Torkil Hentze 4, Teitur Magnusson 2, Aleks Buha 2, Terji Mørk 2, Hjalti í Jákupsstovu 1, Kristjan Dulavík 1
Stórsigur hjá kvinnunum
12.02.2015
Tað var kanska ikki so galið, at vit komu ígongd eftir steypasigurin við tí á pappírinum lættasta dystinum. Nevnliga heimadyst móti Søljuni, sum enn hevur fyrsta stigið í deildini tilgóðar.
Ikki tí, framstigini hjá vágaliðnum hava verið stór hetta kappingarárið, og enn er eingin dystur vunnin, fyrr enn hann er spældur.
Tað vísti seg tíbetur, at okkara kvinnur høvdu gloymt steyparúsin, og frá byrjan settu vit okkum totalt á dystin. Søljan slapp ongan tíð at geva okkum nakrar sum helst trupuleikar, og gott var at síggja allar spælarar fáa nakað av tíð á vøllinum.
Komandi vikuskifti hava vit frí, men so verður aftur herja, tá StÍF kemur á vitjan.
Neistin-Søljan 38-12 (19-5)
Málskjúttar hjá Neistanum: Bára Hansen 11(3), Birita Jacobsen 8, Jacklin Durhuus 5, Marjun Danberg 4, Lilja Mohr 2, Nicoleta Hansen 2, Súsanna Nólsoy 1, Selma Dahl 1
Akkurát ikki
07.02.2015
Stórfavorittarnir vinglaðu, men vit kláraðu akkurát ikki at geva teimum avgerandi slagið, sum kundi sent teir í gólvið
Eingin sum helst ivi var um, at vit vóru underdogs, tá mansfinalan var á skránni leygardagin.
VÍF hevur fyri tað mesta smurt mótstøðuliðini av í vetur, og tað hevur í tveimum førum gingið útyvir okkum. Men hinvegin høvdu vit eisini bankað teir gulu mest sum bláar tað einu ferðina, so heilt ómøgulig var uppgávan kanska ikki.
Og fyrstu minuttirnir av finaluni prógvaðu, at eru menn uppsettir og vilja arbeiða fyri sakini, so ber tað mesta til. Sjúrður var flúgvandi í álopinum. Verjan stóð sum ein múrur, og í málinum vísti Mikkjal eftirhondini vanliga stórspælið.
Mótstøðan var skelkað, men tó ikki meira enn so, at vestmenningarnir spakuliga arbeiddu seg aftur í dystin. Ikki minst kundu teir takka ungu Julian Olsen og Áka Egilsnes fyri, at so varð, og stutt undan steðginum komu teir upp á javnt.
Vit fingu tó ein kassa afturat fyri hálvleik, men eftir eina løtu av seinna hálvleiki tóktist tað, sum hevði favoritturin tikið yvir. Einki riggaði hjá okkum, og Áki valdi óvanliga tíðliga at brúka grøna kortið, so skil kundi fáast á spælið.
Og hetta riggaði. VÍF slapp ikki longur at renna avstað, og seigliga ótu vit okkum aftur í dystin. Varð spælt í 65 minuttir, so høvdu vit helst eisini tikið okkum stavnin framum, men vit taptu kapprenningina ímóti tíðini. Ta einu ferðina komu vit upp á javnt, men VÍF svaraði aftur. Og hóast teir gulu ikki skoraðu í teimum báðum seinastu álopunum, so gjørdu vit tað heldur ikki, og so kundu vit bara ásanna, at talan gjørdist um eitt av hesum heiðurligu tapunum.
Tó so. Nøkur tap eru avgjørt meira heiðurlig enn onnur. Okkara menn góvu alt, og tað er avgjørt eingin skomm at tapa tepurt móti einum stórfavoritti. Bæði gulir og bláir áskoðarar fingu sjón fyri søgn, at vit hava ein hóp av sera evnaríkum spælarum, sum seinnu árini hava verið ígjøgnum eina velduga menning. Heldur hendan fram, so ganga heilt víst ikki nógv ár, áðrenn steypið aftur fer at finna vegin fram í Neista-hølini.
Neistin-VÍF 25-26 (13-12)
10 min: 6-3
20 min: 9-7
40 min: 15-18
50 min: 20-22
Málskjúttar fyri Neistan: Sjúrður K. Thomassen 9, Tommy fletcher 8, John í Innistovu 2, Jugoslav Djumic 2, Carl Herup Olsen 1, Teitur Magnusson 1, Terji Mørk 1
Steypagull til kvinnurnar
07.02.2015
Øll órógv í upptaktini til finaluna varð løgd til viks. Kvinnurnar hildu fult fokus á uppgávuni, og úrslitið gjørdist ein sannførandi finalusigur móti Kyndli
Seinasta vikan var fyri tað nógva merkt av rumbli um kvinnurnar hjá okkum. Málið um reyða kortið hjá Biritu og málið um vantandi undantaksloyvið hjá Elisabeth hava verið ovast á tíðindabreddanum gjøgnum alla vikuna.
Ikki fyrr enn hóskvøldið vistu okkara kvinnur, at tær vóru annar parturin í steypafinaluni, og tí er einki at siga til, um tær hava kent upptaktina eitt sindur ófriðarliga við fokus á øllum møguligum øðrum enn dystinum sjálvum.
Í finaluni stóð tó skjótt greitt, at spælararnir hvør sum ein høvdu brúkt øðina, sum stóðst av øllum rumblinum, á rættan hátt.
Fyrsta løtan var kanska dekan ov nógv merkt av nervum hjá báðum pørtum, men hesir hvurvu eftir 10 minuttum ella so, og tá settu vit okkum á dystin.
Størsta partin av fyrra hálvleiki var Fríða átøk einum livandi múri í málinum. Í álopsspælinum riggaði sera væl at spæla Millicu upp, og longu áðrenn farið varð til hálvleiks, hevði Kyndil gjørt av at mansverja hana. Viðvirkandi til frálíku gongdina hjá Milicu var tó eisini, at bæði Birita og Jacklin skoraðu úr spískum, og tí bar ikki til hjá teimum grønu at kroysta verjuna ov nógv saman.
Eitt skifti í fyrra hálvleiki vóru fimm mál á muni, og hóast Kyndil fekk togað seg aftur í dystin, so eydnaðist tað teimum ongan tíð aftur at kvetta munin niður um tvey mál. Við konstantari mansverju var einki at siga til, at álopið hjá okkum ikki koyrdi eins flótandi eftir steðgin, men týdningarmiklu málini komu, hvørja ferð munurin hevði hug at tódna.
Birita og Eir skoraðu báðar úr spískum frá høgra veingi, og tá vit so fingu møguleikan móti dystarenda, skræddu vit okkum avstað. Kyndil royndi nú at taka bæði Milicu og Báru úr spælinum, og so kundi Jacklin veruliga dusað sær við síni gjøgnumbrotsstyrki. Tær fýra, sum eftir vóru í grønu verjuni, vórðu skræddar sundur og saman seinastu løtuna, og so stóðu sannførandi 24-19 á talvuni, tá seinasta bríkslið ljóðaði.
Ein sannførandi sigur, sum ikki bara prógvar, at Neistin er steypavinnari hjá kvinnum. Hann prógvar eisini, at vit her hava ein bólk av spælarum, sum ikki gevur seg fyri nøkrum sum helst, og tað ber í øllum førum góð boð fyri restina av landskappingini.
Neistin-Kyndil 24-19 (11-9)
10 min: 2-2
20 min: 8-4
40 min: 14-12
50 min: 19-16
Málskjúttar hjá Neistanum: Milica Rankovic 11(2), Jacklin Durhuus 5, Birita Jacobsen 4, Bára Hansen 2, Eri M. Berg 1, Nicoleta Hansen 1
So spæla vit á vøllinum
07.02.2015
Uttan fyri vøllin hava vit havt úr at gera. Nú gleða vit okkum at síggja bæði kvinnur og menn hjá okkum spæla finaludystirnar í Coca-Cola kappingini
Í dag er stóri steypadagurin í føroyskum hondbólti. Og í dag er so sanniliga eisini ein stórur Neista-dagur, nú fremstu mans og kvinnulið hjá okkum eru partur av finaluni.
Hjá kvinnunum hevur upptaktin ikki verið tann best hugsandi, men alt rokið fekk ein enda, og hjá spælarunum eru eyguni vend beina leið móti stóra steypinum. Tað verður so uttan Biritu, sum noyðist at sita uttan fyri vøllin við leikbanni, men vit hava í fleiri dystum sæð, at tað eru meira enn ein ella tvær, sum megna at taka ábyrgd á seg, tá tað stendur á. Ikki minst sóu vit hetta í Vestmanna, tá tað eina løtu sá heldur svart út, og vónandi síggja vit eisini hetta í dag.
Tað verður eisini neyðugt móti Kyndli, sum vit hava spælt fleiri heilt javnar og spennandi dystir ímóti seinnu árini. Tað er tí eingin ivi um, at bæði á og uttan fyri vøllin skulu vit øll gera okkara allar besta, um vit vilja – og vit VILJA – hava steypið.
Hjá monnunum er eingin ivi um, at tað á pappírinum er VÍF, sum er favorittur. Vestmenningarnir hava í vetur verið sterkasta liðið í føroyskum manshondbólti, og eitt nú tykist FM-kappingin bara vera ein spurningur um, hvør skal spæla ímóti VÍF í finaluni.
Tó so. Teir eru ikki sterkari enn so, at teir kunnu takast. Tað hava vit víst í ár, tá vit á heimavølli mest sum hølvaðu teir gulu ígjøgnum, men hinvegin hava vit eisini tapt stórt móti VÍF. Men klára vit at fáa verjuna upp at koyra, so hava vit ein møguleika. Tá eru fortreytirnar fyri sterka kontra-spælinum hjá okkum til staðar, og tað er fyrst og fremst hetta, sum skal rigga, um vit vilja – og vit VILJA – vinna.
Tvær finalur og nógvir tímar í høllini. Tað ljóðar ikki sum tann ringasti leygardagurin av øllum. Latið okkum nú fylla høllina við bláum fjepparum. So kunnu vit uttan fyri vøllin gera okkara til at vinna tann dystin, samstundis sum vit stuðla og eggja spælarunum í at vinna sín dyst á vøllinum.
Góðan dyst!
Grannauppgerð í Høllini á Hálsi
31.01.2015
Í morgin spæla bæði kvinnur og menn grannauppgerð móti teimum grønu
Hjá kvinnunum er talan eisini um upphiting til steypafinaluna, sum verður um eina viku.
Enn sum áður eru tað vit, sum eru á odda í deildini, men Kyndil er nummar tvey, og í innanhýsis dystunum hava tær verið heldur stinnari seinasta góða árið. Tað er ein veruleiki, sum vit skulu broyta, um vit ætla okkum steyp í ár, og hví ikki bara byrja longu nú.
Hjá monnunum hevur gongdin verið heldur øðrvísi. Gamaní vann Kyndil seinasta innanhýsis dystin, men tað var so fyrstu ferð í tvey ár, at so varð.
Eisini menninir eru í steypafinaluni, og hetta er eitt fínt høvi at fínpussa formin, áðrenn tað heilt stóra brakið verður komandi leygardag.
Dysturin hjá kvinnunum byrjar kl.14.30
Dysturin hjá monnunum byrjar kl.16.00
Kvinnurnar eisini í finaluni
29.01. 2015
Hesa ferð vóru tað meira enn ein og tvær, sum tóku ábyrgd, og so eydnaðist kvinnunum akkurát at stríða seg í finaluna
Tað var bara tað eina málið á muni, tá alt kom til alt. Eftir tveir framúr spennandi hondbóltsdystir vóru tað okkara kvinnur, sum drógu longra stráðið móti VÍF, og so er klárt til steypafinaluna, sum aftur í ár verður grannauppgerð.
Tað var annars ikki tað, sum lá í luftini fyrstu minuttirnar í Vestmanna. Vit uttan fyri vøllin høvdu ikki meira enn sett afturpartin at setrunum, áðrenn heimaliðið var á odda 3-0. Nakað seinkaðar komu okkara tó úr startholunum, men eftir at hava togað seg upp á 5-5, gekk aftur galið, og so stóð 10-6 á talvuni.
Milica dróg – eins og í fyrru hálvfinaluni – sín stóra part av lessinum, og hon gekk eisini á odda, nú vit fyri aðru ferð stríddu okkum aftur í dystin. Stutt undan steðginum vóru tað vit, sum byrjaðu at ota okum framum, og longu nú sást VÍF fara út í mansverju av skotsterka bakkinum hjá okkum.
Tað sama gjørdi seg galdandi fyrstu løtuna av seinna hálvleiki, men avleiðingin var ikki eins ógvuslig, sum hon var sunnudagin, tá mest sum alt steðgaði upp.
Eina løtu gekk striltið hjá báðum pørtum at skjóta mál. Ikki minst tí 2Xpetersen – Fríða og Vivian – tóku mest sum alt, men tú sat ongantíð við kensluni av, at eingi mál vóru eftir í bláu kvinnunum. Milica noyddist av vøllinum við tí, sum líktist eini fipurspreinging í legginum, men við Báru og Jacklin á odda hildu vit okkum í dystinum. Tað var kanska um reppið, at VÍF slapp avstað í minuttunum eftir tvungu útskiftingini, men hesa ferð vóru tað fleiri, sum tóku ábyrgd. Tá heimaverjan legði nógv fyri í royndunum at steðga Báru og Jacklin, vóru aðrar, sum traðkaðu til. Tað er hugalig staðfesting, at fimm tey seinastu av okkara málum vórðu skotin av fimm ymiskum spælarum. Tað seinasta enntá av Milicu, sum meira enn hálvskadd kom inn at taka brotskastið, sum bókstaviliga sendi okkum í finaluna. Við einum minutti eftir skoraði hon til 28-28, og so skuldu vertirnir skora tvær ferðir, um tær vildu hava finaluplássið. Tað megnaðu tær tó als ikki, og so so var fagnaðurin ovurstórur, tá seinasta bríkslið hevði ljóðað. Saman við monnunum eru kvinnurnar í finaluni, so tað eru allar góðar orsøkir til, at vit longu finna bláu andlitsmálingina fram.
Fyrst verður tó ein generalroynd, tá vit spæla móti Kyndli í landskappingini. Tann dysturin verður sunnudagin, og sjálvandi ynskja vit at vinna bæði tann dystin og tann næsta!
VÍF-Neistin 28-28 (14-14)
Neistin í finaluna við samanlagt 56-55
Málskjúttar hjá Neistanum: Milica Rankovic 11(3), Bára Hansen 6, Jacklin Durhuus 4, Birita Wardum 2, Birita Jacobsen 2, Nicoleta Hansen 2, Marjun Danberg 1
Menninir eru í finaluni
28.01. 2015
Tað loysir seg at stríðast. Tað má vera niðurstøðan, nú menninir hjá okkum hava vunnið seg í steypafinaluna.
Sunnudagin á heimavølli var tað fyri tað mesta H71, sum var betra liðið. Tann dystin høvdu vit tó ein frálíkan Mikkjal Hansen í málinum, og tá Rói skoraði við seinasta skotinum í dystinum, so stóð púrasta á jøvnum undan dystinum í kvøld.
Her hevði H71 kanska favoritt-leiklutin, men tað nervaði ikki okkara menn. Verjan stóð væl, og góðar retur-renningar bóru við sær, at H71 sjáldan fekk nøkur løtt mál. Mikkjal hevði longu sunnudagin tikið pippið frá hoyvíkingum, og hann helt bara fram, har hann slepti ta ferðina, og tí vóru tað vit, sum nú høvdu takið.
Tað gekk illa at renna heilt avstað, men støðugt gekk tað soleiðis, at okkara menn høvdu størra yvirskotið. Bara tveir minuttir fyri tíð javnaði H71, men tey bæði seinastu málini í dystinum áttu vit, og so var gólvið fult av glaðum og bláum fólki, tá seinsta bríkslið hevði ljóðað.
H71-Neistin 18-20
Neistin víðari við samanlagt 42-40
Rópið á liðini enn einaferð til finalurnar
28.01. 2015
Rópið á liðini enn einaferð til finalurnar
Í kvøld kl.20.00 eru tað mennirnir sum spæla seinnu semifinaluna í Hoyvíkshøllini.
Hóskvøldið kl.19.30 eru tað kvinnurnar sum spæla seinnu semifinaluna í Vestmanna.
Einki avgjørt!
25.01. 2015
Ein framúr dystur hjá Mikkjali Hansen syrgdi fyri, at vit framvegis hava møguleika at koma í mansfinaluna
Tað var nógv, sum kundi riggað betur, tá menninir hjá okkum í gjár spældu fyrru hálvfinaluna móti H71.
Uttan at taka munnin ov fullan, so kunnu vit staðfesta, at hoyvíkingarnir fyri tað mesta vóru betra liðið, men á einum øki var okkara avrik betri.
Mikkjal Hansen stóð ein sannan branddyst í málinum. Ikki bara hevði hann hópatals bjargingar, men við útkøstum sínum er hann eisini eitt vandamikið álopsvápn, og tað fingu gestirnir fleiri ferðir at kenna.
Í opnum spæli gekk álopið hjá okkum ikki so væl, sum vit kundu ynskt. Bakketan hevði sera trupult við at sleppa til skot, og innspælingarnar til Jugo riggaðu heldur ikki serliga væl, og tí gekk sera trupult við at skjóta neyðugu málini.
Ein bati var tó eftir steðgin, tá John fleiri ferðir skoraði úr spískum, og hóttanin frá honum og Róa eigur at bera við sær, at vit kunnu spæla breiðari og skjótari, so vit eisini hótta mótstøðuverjuna, tá hon er komin upp á pláss.
Tað var eisini Rói, sum fekk seinasta orðið í dystinum, tá tey flestu okkara helst hildu, at talan fór at gerast um tepurt tap. Rói bæði vann brotskast og skoraði, og so stendur alt á jøvnum undan seinnu hálvfinaluni.
Hon verður spæld mikukvøldið kl.20.00, og tá eiga øll blá hjørtu at leita sær niðan í Hoyvíkarhøllina at stuðla okkara monnum. Vit vita fullvæl, at teir kunnu raka dagin. Tað hava teir prógvað fleiri ferðir í ár, og vónandi gera teir esini tað hesaferð.
Neistin-H71 23-23 (10-11)
Málskjúttar hjá Neistanum: John í Innistovu 6, Rói Berg Hansen 5(2), Tommy Fletcher 5, Sjúrður Thomassen 2, Jugoslav Djumic 2, Andras Joensen 1, Kristjan Dulavík 1,
Munurin kundi verið størri
25.01. 2015
Vit hava fyrimunin, tá vit fara til Vestmanna, men møguleikin fyri einum størri sigri var so avgjørt til staðar
Tað hevði verið munandi lættari at verið Neista-fjeppari, um dómararnir høvdu floyta kvinnudystin av longu eftir fyrsta korterið.
Tá høvdu okkara kvinnur spælt VÍF sundur og saman, og tað mesta tóktist næstan at ganga ov lætt. Vit høvdu skorað sjey ferðir, áðrenn VÍF kom á talvuna, og bæði í verju og álopi riggaði mest sum alt hjá okkum.
Spakuliga kom VÍF inn í dystin, og ikki minst spældi nýggi spælarin hjá teimum, Adina, ein góðan dyst.
Eftir steðgin valdu Palli og Flemming at mansverja Adinu, men tað tók ikki pippið frá VÍF, har Liljan og Agnas ístaðin fóru at gera um seg.
Hinvegin var tað eitt sindur hugtungt at síggja, hvussu nógv tað darvaði okkara spælið, tá VÍF um somu tið fór at mansverja Milicu, sum hevði spælt ein framúr fyrra hálvleik hjá okkum.
Einasti spælarin hjá okkum, sum veruliga tók ábyrgd á seg seinastu 20 minuttirnar ella so, var Bára Hansen, og tað rakk akkurát til ein tepran sigur.
Tað gevur okkum fyrimun undan seinnu hálvfinaluni hóskvøldið kl.19.30 í Vestmanna, men fyrimunurin er nú so tepur, sum hann á nakran hátt kann verða. Og undir øllum umstøðum skulu fleiri av okkara spælarum vísa tenn, um vit skulu sleppa heilskalað frá seinnu hálfinaluni.
Vit vita eisini, at vit hava spælarar, sum kunnu nógv meira enn tað, sum tær vístu sunnudagin, og vísa tær hetta í verki, so skal tað slettis ikki vera ósagt, at finaluplássið kann røkkast.
Neistin-VÍF 28-27 (17-13)
Málskjúttar hjá Neistanum:
Bára Hansen 7, Milica Rankovic 7(3), Birita Wardum 6, Nicoleta Hansen 5, Lilja Mhr 1, Birita Jacobsen 1
Rópið liðini til finalurnar
25.01. 2015
Vit hava heimavøll, tá kvinnur og menn spæla hálvfinalu í dag. Og tað skal hoyrast.
Bæði hjá kvinnum og monnum hava okkara lið spælt seg fram til hálvfinaluna í Coca Cola-kappingini, og í morgin er dagurin, tá fyrru hálvfinalurnar hjá okkum verða spældar.
Hjá kvinnunum er mótstøðuliðið VÍF. VÍF er í løtuni á triða plássinum í landskappingini, og tær hava fyrr í vetur víst okkum, at tær kunnu vera sera tungar at syfta. Á heimavølli hava vit tó havt gott tak á teimum, og vónandi verður tað sama eisini galdandi í morgin.
Hjá monnunum er H71 mótstøðuliðið. Eins og hjá okkum, so hava avrikini hjá hoyvíkingunum sveiggjað sera nógv, men í landskappingini halda teir tó fast í dystinum um at røkka einum plássi í FM-finaluni. Okkara menn hava tó eisin víst, at teir væl kunnu spæla heilt góðan hondbólt. Útisigurin móti KÍF í steypakappingini prógvaði, at liðið kann vísa satt stórspæl á einum góðum degi, og vónandi verður tað hetta, sum vit koma at síggja sunnudagin.
Mennirnir fara undir sín dyst klokkan 16.00, og klokkan 17.30 standa kvinnurnar fyri tørni. Vónandi við eini fullsettari og bláari høll at stuðla sær í báðum førum.
Steypadystur hjá monnunum og kvinnunum
13.01. 2015
Steypadystur hjá monnunum verður mikudagin í Vestmanna
14.01.2015 kl. 20.00 VÍF – Neistin
Steypadystur hjá kvinnunum verður aftur hósdagin á Skála
15.01.2015 kl. 18.30 StÍF – Neistin
Oddaliðið fekk bank
12.12. 2014
Mansliðið gjørdi ikki mætari enn at gera kvinnunum kynstrið eftir, tá teir sendu VÍF til hús við stórtapi
Stóri spurningurin í føroyskum manshondbólti í vetur hevur verið, hvør skuldi fylgja VÍF í FM-finalurnar.
Fyri tað nógva hevur spurningurin verið, um nakar yvir høvur fór at basa VÍF, men leygardagin svaraðu kollfirðingar hesum spurningi, og tað gjørdu okkara menn so sanniliga eisini í kvøld.
Heldur óvæntað – sambært serfrøðingunum - gjørdist talan um trivaligan sigur til Neistan, og veruleikin er, at tað bara var ein lítla løtu í fyrra hálveiki, at VÍF hevði nakað at siga.
Okkara menn lupu avstað við buldur og frak, men um miðan fyrra hálvleik høvdu gestirnir næstan vunnið tað mista aftur. Tá settu vit aftur ferð á bláu maskinuna, og so beyð ikki bøtur.
Gjøgnum seinna hálvleik hildu vit støðugt fast um munin, og gestrnir komu ongan tíð nærri enn eini fimm mál ella so.
Sanniliga klassi frá okkara liði, og hetta prógvar enn einaferð, at knotur eru í liðnum. Framvegis er talan um ungt fólk, og tí eru úrslitini heldur óstøðug, men bæði vit og onnur vita nú av, at tá vit raka ein góðan dag, eru vit ikki mjúkir at strúka.
Neistin-VÍF 35-28 (20-13)
Málskjúttar, Neistin: Tommy Fletcher 9, Juguslav Djumic 7, Rói Berg Hansen 6, Sjúrður Thomassen 5, Hjalti í Jákupsstovu 5, Aleks Buha 1(1), Herbjørn Lava 1, Torkil Hentze 1
Stórsigur í lykladystir
12.12. 2014
Okkara kvinnur stóðu væl og virðiliga royndina, tá tær í kvøld bukaðu VÍF av
Dysturin í kvøld varð mettur sum ein av teimum heilt spennandi.
Gaman í hava okkara kvinnur verið á odda í Hvonn-deildini størsta partin av tí, sum higar til er farið av hondbóltsárinum. Men VÍF er eitt av liðunum, sum støðugt hevur runnið í hølunum á okkum, so her var talan um sanna próvtøku hjá tveimum av liðunum, sum hava vónir um at spæla seg í FM-finalurnar, tá tað aftur fer at vára.
Skal støðumet gevast eftir próvtøkuna, so er eingin ivi um, at talan var um topp-karakter til Neistan. Tað var nevnliga bara fyrstu lítla korterið, at talan veruliga var um spennandi dyst.
Okkara spældu góðan og skjótan hondbólt, har spælið var væl skipað, og fram um alt, so spældu vit sum eitt lið.
Um miðan fyrra hálvleik byrjaði veruligur munur at síggjast á máltalvuni, eftir eftir steðgin tóku vit fullkomuliga luftina úr øllum spennandi, tá vit løgdu út við at skora tríggjar ferðir á rað.
Eftir hetta fekk VÍF minkað eitt sindur um munin, men tað var ongan tíð soleiðis, at sigurin hjá okkum kom í vanda.
Tað er framvegis langt eftir á mál í royndunum at standa á øðrum av ovastu plássunum, tá øll 24 umførini av Hvonn-deildini eru spæld. Men tað byrjar veruliga at síggja gott út, og fyribils syrgdu vit við sigrinum fyri, at talan nú er um kapprenning millum trý heldur enn fýra lið. Enn restar ein útidystur í Klaksvík, áðrenn vit fara at halda jól, men beint sum nýggja árið byrjar, verður talan um nýggjan lykladyst, tá vit spæla grannauppgerð móti Kyndli.
Neistin-VÍF 32-25 (17-10)
Málskjúttar hjá Neistanum: Milica Rankovic 9, Eir Berg 5, Bára Hansen 5, Jacklin Durhuus 5, Annika Thomsen 2, Birita Wardum 2, Nicoleta Hansen 2, Súsanna Nólsoy 1(1), Birita Jacobsen 1
Týðandi útisigur
10.12. 2014
Kvinnurnar hildu høvdið kalt, hóast nógv stóð á, og enn er kósin í oddinum snórabein
Talan var um lúnskan útidyst, tá vit vitjaðu á Skála sunnudagin. StÍF hevði vunnið á bæði VB og VÍF, og tí dysturin hjá okkum gjørdist eisini júst so trupul, sum roknast kundi við.
Tað var ikki fyrr enn í seinastu 10 minuttunum, at tað eydnaðist okkara kvinnum at skræða seg leysar. Tá gjørdist munurin fyri fyrstu ferð í dystinum trý mál, men hóast hetta var um reppið, at vertirnir stríddu seg aftur í dystin. Tær skoraðu nevnliga tvær ferðir á rað, og høvdu framvegis ein minutt eftir at spæla. Lukkutíð eydnaðist tað Eir at stríða seg leysa og langa bóltin í meskarnar í næsta álopinu hjá okkum, og so var sigurin vísur.
Tey bæði stigini bera við sær, at vit styrktu um støðuna hjá okkum í oddinum. Framvegis er tó langt eftir á mál, áðrenn vit kunnu droyma um eitt finalupláss.
Komandi dysturin er altíð tann týdningarmesti í so máta, og hann verður ikki minni týdningarmikil av, at tað er VÍF, sum stendur fyri framman næstu ferð.
VÍF er eitt av liðunum, sum eltir okkum í oddinum, og vit hava tí møguleikan at krøkja ein av avbjóðarunum av, um vit eisini taka stigini hóskvøldið.
StÍF-Neistin 22-24 (14-14)
Málskjúttar Neistin: Birita Wardum 5, Jacklin Durhuus 5, Liljan Mohr 4, Bára Hansen 4(2), Eir Berg 3, Milica Rankovic 2, Nicoleta Hansen 1
Mistu sigurin
10.12. 2014
Ein javnleikur á Skála er til at liva við. Men tað nívur heldur hart, tá vit eitt skifti vóru á odda við seks málum
Menninir hjá okkum vóru sum dagur og nátt á Skála sunnudagin.
Fyri steðgin riggaði tað mesta, og vit vunnu okkum eina trygga leiðslu. Seks mál vóru tá á muni, og tey flestu mundu halda, at sigurin var heima.
Um tað var hetta, sum spælararnir eisini hildu, skal ikki staðfestast her, men eftir steðgin gekk púrasta galið eina løtu. StÍF át leiðsluna burtur, og vunnu seg enntá framum við tveimum málum, áðrenn okkara menn aftur vaknaðu móti dystarenda.
Tá eydnaðist tíbetur at toga seinastu kreftirnar fram, og við bara eitt lítið sindur av hepni vunnu vit okkum eisini sigurin, tí vit vóru framman fyri bæði 26-25 og 27-26, men í báðum førum javnaðu strandingar.
StÍF-Neistin 27-27 (10-16)
Málskjúttar Neistin: Rói Berg Hansen 9, Tommy Fletcher 6, Jugoslav Djumic 3, John í Innistovu 2, Herbjørn Lava 2, Torkil Hentze 2, Terji Mørk 2(1), Sjúrður Thomassen 1
Blátt er gott :-)
06.12. 2014
Kunnandi fundur um Gundadalshøllina
20.11. 2014
Tað er umráðandi, at limir felagsins møta á kunnandi fundinum, fyri at tað skal verða lættari at kunna taka støðu á eykaaðalfundinum seinni.
David fekk ov nógv
18.11. 2014
Ein flúgvandi David Edvardsen var høvuðsorsøkin til, at Kyndil hesa ferð vann mansuppgerðina.
Tað var um reppið, at okkara menn enn einaferð spældu grønu grannunum eitt puss. Tað hava vit gjørt rættiliga ofta seinnu árini, og eingin ivi er um, at tað hevur nívt hjá grannunum, sum gjarna vilja hava leiklutin sum sjálvútnevndir FM-favorittar.
Sunnudagin varð talan enn einaferð um sera javnan dyst. Hjá Kyndli var tað David Edvardsen, sum støðugt togaði mál í teirra part, men vit høvdu so sanniliga eisini okkara vápn. Rói var kvikur, tá møguleiki var fyri kontra, og Tommy hevur longu prógvað, at hann er stór hóttan av bakkinum.
Fram til seinastu 10 minuttirnar var tað hips um haps, hvør skuldi fara avstað við sigrinum, men tá Kyndil brádliga skoraði tríggjar ferðir á rað, fingu teir avgerandi takið. Vit fingu minkað munin niður í eitt mál, men tá David so aftur skoraði í seinasta minuttinum, kundu vit staðfesta, at tað altso ikki gekk hesaferð.
Hugurin at stríðast er framvegis stórur hjá okkara monnum, og enn sum áður er tað menning av einstøku spælarunum og av liðnum sum heild, ið stendur á skránni. Her hava vit flutt okkum nógv seinastu tvey árini, og tað er at vóna, at tann gongdin eisini stendur við komandi mánaðirnar.
Neistin-Kyndil 23-25 (13-13)
Málskjúttar hjá okkum: Rói Berg Hansen 8, Tommy Fletcher 7, Aleks Buha 3, Jugoslav Djumic 2, Terji Mørk 2, John í Innistovu 1
Góvu ikki upp
18.11. 2014
Tað líktist aftur einum tapi móti Kyndli, men kvinnurnar hjá okkum stríddu seg upp á javnt, tá tað sá svartast út.
Seinasta hálvaannað árið hava vit havt tað heldur trupult móti Kyndli. Í fjør fóru grannarnir avstað við øllum, og tvær ferðir fyrr í ár hava vit verið við undirlutan.
Sunnudagin tóktist hetta aftur skula verða úrslitið. Í 50 minuttir ella so var tað Kyndil, sum stýrdi dystinum, og ikki minst var tað dýrt, tá vit rættiliga mistu høvdið seinasta partin av fyrra hálvleiki. Tá vann Kyndil sær eina trivaliga leiðslu, og so var brekkan brøtt hjá okkum, tá vit fóru út til seinna hálvleik.
Og júst tí var tað eisini gleðiligt at síggja, hvussu stríðshugaðar okkara kvinnur vóru eftir steðgin. Tað sá einki serligt út, og Kyndil hevði als ikki hug at tveita leiðsluna burtur, men treiskni hjá okkum gav at enda úrslit.
Seinastu 7-8 minuttirnar kvettu vit leiðsluna burtur, og vit komu upp á 24-24. Men tá Milica fekk reytt og Kyndil skoraði upp á brotskast, sá einki serligt út. Men tað løgdu kvinnurnar á vøllinum líka í. Tað eydnaðist at fanga næsta Kyndils-álopið, og so kundi Jacklin javna til endaliga úrslitið, 25-25.
Javnleikurin ber við sær, at vit halda fast um oddasessin í deildini. Men tað er als eingin orsøk at taka tað róliga fyri tað. Sera tætt er millum fýra tey ovastu liðini, og tað gongur tann vegin, at tað verða teir heilt smáu marginalarnir, sum gera av, hvørji tey bæði finaluliðini verða, tá vit nærkast páskunum. Fram til tá eru tó nógvir dystir eftir at spæla, og vit skulu minnast til, at marginalarnar fært tú bara, um tú berjist fyri teimum.
Neistin-Kyndil 25-25 (12-17)
Málini hjá okkum skutu: Eir Berg 7, Birita Jacobsen 5, Milica Rankovic 5, Jacklin Durhuus 3, Súsanna Nólsoy 1, Lilja Mohr 1, Birita Wardum 1, Nicoleta Hansen 1
Komið øll . . .
06.11. 2014
I kvøld eru heimadystir a skránni hja bæði kvinnum og monnum.
Kl 18.30 spæla kvinnurnar ímóti Stjørnuni
Kl 20.00 spæla mennirnir ímóti H71
Emil Dam til Neistan
06.11. 2014
Vit hava fingið enn ein klassa málmann í felagið, og við hesum hava vit nú helst bestu málmannsduo spælandi í bláum. Emil Dam hevur gjøgnum fleiri ár víst sínar dygdir á einum sigursvandum KÍF liði. Emil hevur verið smáskaddur seinastu tvey árini, men er nú klárur aftur. Vónandi hevur hann enn evnini at koma inn og standa stinnur, tá tað leikar harðast á. Eitt er vist: Við báðum nýggju leikarunum, sum styrkja liðið, eru vit brynjaði til at spæla um finalupláss í báðum kappingunum.
Avstralskur landsliðsleikari til Neistan
05.11. 2014
Vit hava fingið ein nýggjan leikara á liðið og hann spælir við ímóti H71 í morgin. Hann eitur Tommy Russel Fletcher, er 24 ár, hevur svenska mammu og avstralskan pápa. Hetta gevur honum rætt at spæla á avstralska landsliðnum og tað hevur hann gjørt, síðani hann var 18 ár. Hann hevur millum annað verið við til HM tvær ferðir. Vit meta, at hann kann geva liðinum tann stabilitetin, sum tað manglar, og kann vera við til at náa tey mál, sum Neistin hevur sett. Vit ynskja Tommy vælkomnum í Neistan og gleða okkum at síggja hann spæla í bláum.
Foreldrafundir í ungdómsdeildunum
02.11. 2014
Komandi týsdag, hósdag og mánadag verður skipað fyri foreldrafundum hjá øllum ungdómsliðunum. Foreldrafundir eru eitt gott høvi hjá venjararum, foreldrum og nevnd at hittast og hoyra hvussu venjingin verður skipað og hvørjar uppgávur liggja fyri framman. Uttan hjálp og stuðul frá foreldrunum, er torført at mennað eitt stórt felag sum Neistin. Um vit øll vísa áhuga og hjálpa til á ymiskum økjum, røkka vit langt!
Tíðirnar foreldrafundirnir eru, eru hesar:
Týsdag 4.nov (Kantinan Høllin á Hálsi)
kl.16.15 til 17.00, G12
kl.17.00 til 17.45, G10
kl.18.00 til 18.45, G14
kl.19.00 til 19.45, G17
Hósdag 6.nov (Kantinan Høllin á Hálsi)
kl.16.15 til 17.00, D10
kl.17.00 til 17.45, D12
Mánadag 10.nov (Neistarúminum)
kl.19.15 til 20.00, D14
kl.20.15 til 21.00, D16
Væl møtt!
Neistin
Hildu fast… og byrjanin kostaði dýrt!
28.10. 2014
Kvinnurnar:
Hóast StÍF argaði, so vunnu kvinnurnar hjá okkum tvey stig sunnudagin. Á pappírinum vóru okkara kvinnur greiðir favorittar, men tað er nú ikki altíð, at pappírið er so eftirfarandi. Fyrstu løtuna av dystinum var í øllum førum ikki nógv, sum bendi á, at nakar greiður favorittur var at síggja í dystinum. Um nakað, so var tað StÍF, sum hevði betra takið, men undan steðginum megnaðu vit tó at toga okkum framum. Eftir steðgin komu óvanliga fá mál fyrstu longu løtuna. Fyri okkum var tað frustrerandi at síggja, at tað bert komu trý mál frá okkara í eitt korter, men tá hinar bara fingu tvey av slagnum, so var skaðin ikki so stórur. Seinasta korterið fingu vit aftur ferð á. Bára og Nico gingu á odda, og so gjørdist talan í seinasta enda um ein sigur, sum á pappírinum gjørdist nógv greiðari, enn hann tóktist vera á vøllinum.
Neistin-StÍF 22-17 (12-10)
Málskjúttar hjá Neistanum: Bára Hansen 6, Milicia Rankovic 5, Lilja Mohr 2, Birita Wardum 2, Nicoleta R. Hansen 2, Annika Thomsen 2, Eir Berg 2
Mennirnir:
Móti StÍF vóru vit ikki reiðiliga vaknir, tá dysturin byrjaði, og tað kostaði í seinasta enda. Fleiri ferðir fyrstu umførini hava menninir koppað tøttum dystum, soleiðis at stigini eru komin rætta vegin. Men tann gongdin helt ikki fram, tá StÍF vitjaði okkum um vikuskiftið. Og tað var fyrst og fremst fyrsta løtan av dystinum, sum kostaði í so máta. Vit drógu púrasta svart í einar sjey minuttir, og tá høvdu gestirnir longu runnið avstað. Spakuliga royndu vit at stríða okkum aftur í dystin, og vit megnaðu eisini at koma upp á javnleikin í trimum førum. Men nærri enn tað sama komu vit ikki. Tað kostar nógvar kreftir, um tú ert fleiri mál aftanfyri og skalt vinna teg aftur, og saman við frálíka góðum málmansspæli frá gestunum var hetta nóg mikið til at forða fyri, at nøkur stig spurdust burtur úr hesari royndini hjá okkum.
Neistin-StÍF 22-23 (9-12)
Málskjúttar hjá Neistanum: Terji Mørk 5(3), Sjúrður Thomassen, 4, John í Innistovu 3, Andreas Joensen 3, Rói Berg Hansen 3, Jugoslav Djumic 3, Teitur Magnusson 1, Torkil Mørk Hentze 1
Kvinnurnar halda eisini fast um oddasessin
19.10. 2014
Sum hjá monnunum í gjár, vóru vit øll eitt sindur spent uppá, hvussu mundi fara at gangast okkara kvinnum suðuri í Vági, í dag. Vit vita øll, at tað er altíð trupult at vinna í Vági, tað skal ein eyka innsatsur til. Og sigast skal, at hetta vístu Neistakvinnur okkum í dag. Úrslitið gjørdist 31-25 til Neistakvinnur. Tað mesta av dystinum vóru okkara kvinnur omaná og sum tað ljóðar, vístu okkara kvinnur betri verjuspæl og betri skipað álopspæl. Stuttligt at síggja eitt lið kempa fyri sigurin og vísa viljan at vinna!
Málini skutu: Milicia Rankovic 10 (4), Jacklin Durhuus 8, Birita Wardum 5, Eir Berg 4, Bára Hansen 2, Lilja Mohr 1, Nicoleta Hansen 1
So byrjar minihondbóltur aftur í morgin kl.17.00
19.10. 2014
Nú heystferian er av, byrjar minihondbólturin hjá Neistanum aftur.
Í ár verða vit í Skúlanum við Løgmannabreyt
- mánadag kl. 17.00 til 18.00
Minihondbóltur er fyri børn í aldrinum 3 til 6 ár
Vælkomin børn og foreldur :)
Halda fast um oddasessin
19.10. 2014
Tað er helst eitt sindur óvæntað, og sjálvi eru vit gleðiliga bilsin. Men veruleikin er, at mansliðið hjá Neistanum heldur fast um oddasessin í landskappingini, nú vit hava spælt fimm dystir. Í dag vitjaðu okkara menn í Klaksvík, har Team Klaksvík hevur sveiggjað sera nógv í ár. Tí vistu vit ikki reiðiliga, hvat vit skuldu vænta, men vónirnar vóru í øllum førum til tvey stig, og tey fingu vit. Tað var fyrst og fremst orkan, sum var á muni í dag. Fyrstu longu løtuna av fyrra hálvleiki var munurin ikki tann stóri, men seinasta korterið undan steðginum sást, at okkara menn eru sera væl fyri og vísa veruliga gott hondbóltsspæl, bæði í álop og verju. Frá 6-5 broyttist støðan til 10-16, og so var nokk eingin ivi um, hvønn veg tað bar. Eftir steðgin var eingin ivi um, at stigini skuldu okkara veg. Eitt skifti var munurin níggju mál, men tá vit slakaðu nakað seinastu løtuna, kundu klaksvíkingar pynta um úrslitið, men meira enn tað. varð talan ongan tíð um.
Team Klaksvík-Neistin 22-28 (10-16)
Málskjúttar hjá Neistanum: Andras Joensen 5, Rói Berg Hansen 5, Jugoslav Djumic 5, John í Innistovu 4, Teitur Magnusson 4, Terji Mørk 3(2), Aleks Buha 2
Kvinnurnar mátti lúta fyri Kyndli! og Mennirnir tapa ikki grannauppgerðir
09.10. 2014
Tað eydnaðist ikki kvinnunum hjá okkum at halda fast um oddasessin, tá vit í gjárkvøldið skuldu royna okkum móti Kyndli. Sum verjandi greipuvinnarar verður Kyndil sjálvandi roknað millum sterkastu liðini í landinum, men skulu vit spæla upp við tey bestu, so skulu vit eisini hava stig frá øðrum favorittum. Serliga vóru tað seinastu 10 minuttirnir undan steðginum, sum vóru dýrir fyri okkum. Kyndil hevði hug at toga seg framum hesa løtuna, og tá ein yvirtalsstøða hjá okkum endaði málleys, sluppu tær grønu at toga seg enn longur burtur. Munurin varð øktur upp í 4 mál, og tað var meira, enn vit megnaðu at svaraðu aftur. Allan seinna hálvleik runnu vit aftaná, og so máttu vit at enda bara ásanna, at á degnum vóru tað grannarnir, sum høvdu takið. Men munurin var nú ikki meira enn so, at tað væl kann spæla øðrvísi av, tá vit hittast aftur.
Kyndil-Neistin 30-26 (13-9)
Málini hjá okkum skutu: Jacklin 8, Milica 5(1), Bára 3 (1), Nico 3, Birita J. 2, Annika 2, Birita W 2, Ása 1
Tapa ikki grannauppgerðir
Tað er eftirhondini heilt langt síðani, at menninir hjá okkum hava tapt ein landskappingardyst móti Kyndli. Tað kann væl vera, at teir grønu aftur í ár eru stórfavorittar í lokal-uppgerðunum á Hálsi, men enn sum áður fáa vit stig fyri dystirnar. Tað stóð annars nógv á hjá okkum seinasta korterið. Dysturin var fyri tað nógva sera javnur, og báðar verjurnar gjørdu tað trupult hjá mótstøðuni at sleppa framat máltalvuni. Vit tóktust tó hava eina lítla yvirvág, men tá vit fyrst høvdu yvirtalsstøðu uttan at skora, og Kyndil løtu seinni brúkti sítt yvirtal til at skjóta trý mál, sá meira enn svart út hjá okkum. Tá vísti talvan 18-16, og einir 7 minuttir vóru eftir at spæla, men hesar sjey minuttirnar reistust okkara aftur. Kyndil slapp als ikki framat. Mikkjal vísti allan dyst gott spæl, og tað helt hann eisini fast um seinastu avgerandi minuttirnar, og við góðum minutti eftir høvdu vit strítt okkum til javnleik. Vit fingu enntá eitt álop afturat, har vit kundu tikið stikkið fullkomuliga, men tað gekk so heldur ikki. Men avgjørt eitt góðkent úrslit, og eitt meira enn góðkent avrik frá okkara monnum.
Kyndil-Neistin 18-18 (9-8)
Málini hjá okkum skutu: Rói 4, Terji 4(2), Andrass 3, Teitur 2, Djumic 2, Jón 1, Sjúrður 1, Herbjørn 1
Stórsigur til kvinnurnar, meðan mennirnir vórðu revsaðir hart
6. 10. 2014
VÍF kvinnurnar fingu ikki eitt bein til jørðina, tá tær vitjaðu í dag. Okkara kvinnur vunnu nevnliga greiðan sigur, og tað var longu fyrstu løtuna, at lunnar vórðu lagdir undir hendan. Longu eftir trimum minuttum tók bonkurin hjá VÍF time-out. Tá var støðan 5-1 til okkum, og ta ðeydnaðist ongantíð VÍF at fáa fatur á okkum aftur. Sum fyrri hálvleikur leið, bara øktu vit um leiðsluna, og hóast ferðin dalaði nakað eftir steðgin, so var sigurin á ongan hátt í vanda. Soleiðis hava vit nú fýra stig fyri teir báðar fyrstu dystirnar, og hóast tað framvegis er langur vegur á mál, er ein góð byrjan ikki at forsmáa.
Neistin-VÍF 34-22 (21-12)
Málini hjá okkum skutu: Milica 8(1), Nicoleta 6, Liljan 5, Jacklin 3, Birita W 3, Bára 2(2), Birita J 2, Tórhalla 2(2), Selma 2, Annika 1
Menninir hjá okkum taptu stórt fyri VÍF í dag. Talan var annars um javnan dyst fyrstu 20 minuttirnar, men so gekk heilt galið. VÍF leyp avstað undan steðginum, og fyrstu 11 minuttirnar eftir steðgin skoraðu vit als ikki, meðan gestirnir mest sum skoraðu eftir vild. Tað bar við sær, at allur spenningur í dystinum í var burtur, og hóast vit aftur fingu nakað av glið á spælið, so var hetta bara til at pynta um úrslitið.
Neistin-VÍF 16-32 (9-14)
Málini hjá okkum skutu: Andras 5, Herbjørn 3, Djumic 3, Terji 3, Aleks 1, Rói 1
Fyrsta korterið eftir steðgin gjørdu okkara menn av við sigursvónirnar hjá H71
28. september 2014
So er hondbólturin aftur ígongd. Og bæði hjá monnum og kvinnum varð talan um ein fínan bláan dag. Menninir spældu í Hoyvík, har vit fleiri ferðir fingu fín úrslit í fjør. Og í so máta tóku vit við, har vit sleptu, tí tað eydnaðist okkum nevnliga at vinna dystin. Avgerandi løtan í dystinum var fyrsta korterið eftir steðgin. Fyrri hálvleikur var annars rættiliga javnur, og tá stóð 12-13 á talvuni. Bara 19 minuttir seinni stóð 14-25, og so var ikki so nógv meira eftir at spæla um. Tað eydnaðist vertunum at minka um munin, tá okkara ikki løgdu heilt so nógv fyri seinastu 10 minuttirnar, men sigurin kom á ongan hátt í vanda.
Málini hjá okkum skutu Rói (5), Andras (4), Torstein (4), Terji (4), Teitur (3), Djumic (3), Aleks (3) og Herbjørn (1)
Kvinnurnar spældu í Klaksvík, og har var eingin ivi um úrslitið. Tær vunnu stórsigur 36-16!
Til lukku til bæði kvinnur og menn
Kyndil - Neistin
Stórsteypadystur sunnudagin 21. september í Høllini á Hálsi.
Lions Føroyar fara framyvir at skipa fyri stórsteypadystunum, sum fara at eita dystirnir um Lionsbikarið. Í ár eru dystirnir í høllini á Hálsi sunnudagin 21. september. Liðini sum skulu spæla eru:
Kvinnur:
Kl. 17.00 Kyndil (sum meistari) – Neistin (sum varasteypavinnari)
Menn:
Kl. 19.00 KÍF (sum meistari) – Kyndil (sum steypavinnari)
Spælt verður um Lionsbikarið í 10 ár, tá tað felagið, sum hevur vunni oftast, eigur steypið til ognar. Stendur á jøvnum millum tvey ella fleiri feløg tá 10 ár eru liðin, verður spælt til okkurt felag hevur vunni steypið oftari enn øll hini.
Kaffi og okkurt søtt undir tunguna verður sjávandi eisini at fáa í kantinuni, sum Neistin stendur fyri í ár.
Síggjast
Neistadagur
Septembur 2014
Umleið 200 Neistar í øllum aldursbólkum vóru savnað á Hálsi, nú stórur Neistadagur varð hildin í kvøld.
Fyrst og fremst er talan um átak, har endamálið er at vit mongu í felagnum skulu læra hvønn annan at kenna og koma hvørjum øðrum við. Neistin er jú felagsnevnarin hjá okkum øllum, men tað er kortini ikki so ofta, at vit síggja stóru rúgvuna av fólki, sum virkar í og kring felagið. Ymsir aldursbólkar hava ymsar venjingartíðir, og tí er avmarkað, hvussu ofta vit hittast.
Í so máta var talan um velduga succés, nú fyrsta av ætlandi fýra Neistakvøldum varð hildið. Eftir felags nátturða varð farið inn í sjálva høllina. Har fingu vit rist mettuna av okkum, áðrenn tey luttakandi vórðu skipað í fýra bólkar. Hjá bólkunum vóru ymsir aktivitetir á skránni, og tað var bæði hugnaligt og stuttligt at síggja heldur alternativar stafettir og gummistilvakast.
Ung sum eldri høvdu vit øll eitt frálíkt kvøld, og lítil ivi er um, at uppmøtingin verður í minsta lagi líka góð, tá næsta kvøldið í røðini verður skipað um miðjan november ella so.
Ársaðalfundur
August 2014
Karsten Hansen, Kári Horn og Mona Ziskason komu í nevndin. Úr nevndini fóru Kristianna Mohr, Edel Maria Jacobsen og Guðrun Patursson. Bæði Karsten og Kári sótu áðrenn sum tiltakslimir, og skuldu sostatt tveir nýggir tiltakslimir veljast. Hesir eru nú Andrea Hendriksdóttir og Barbara Høj
Nýggja nevndin hevur skipað seg og sær hon so soleiðis út:
- Kjartan Thomassen, formaður
- Súna Mørk, næstforkvinna
- Kári Horn, kassameistari
- Mona Ziskason, skrivar
- Karsten Hansen, nevdarlimur.
Vit takka Kristionnu, Edel Mariu og Guðruni fyri tíðuna tær hava sitið í nevnd og ynskja Karsten, Kára og Monu vælkoman
Venjingartíðirnar á heimasíðuni
24.08. 2014
Hondbótsvenjingin hjá børnunum ferð nú aftur ígongd. Yvirlitið yvir venjingartíðirnar hjá øllum liðum liggur nú á heimasíðuni HER. Tó byrja G10/D10, G12/D12 og 1&2 flokkur ikki fyrr enn í komandi viku. Minihondbólturin byrjar eftir heystfrítíðuna. Enn er ikki greitt hvar og nær tey yngstu koma at venja.
Neistin
NeistaSTÓRfundur
18.08. 2014
Mikudagin 27. august kl. 18 í verður fundur í kantinuni í Høllini á Hálsi. Endamálið við fundinum, sum hevur fingið heitið NeistaSTÓRfundur, er at samansjóða kreftirnar í felagnum, at semjast um ítøkilig mál at røkka og at persónar átaka sær ábyrgd av at gera tað, sum skal til, fyri at koma á mál. Fundurin er fyri øll neistafólk, tað verið seg leikarar, venjarar, stuðlafelagslimir, foreldur – ella stutt sagt, øll sum hava eitt blátt hjarta!
Skráin:
Kl. 18.00 Felags máltíð
Kl. 18.30 Framløga
Kl. 19.00 Viðgerð/arbeiði í bólkum/orðaskifti
Kl. 22.00 Liðugt
Meira verður kunnað um NeistaSTÓRfundin seinni.
Nevnd Neistans


c: text/html

text:
Samtyktir gjørdar á bygdarráðsfundi mánadagin 2. juni 2014.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech og
Rannvá Albinus.
Við á fundinum var grannskoðarin hjá Porkeris kommunu Bjarni Arnason.
1.
Samtykt varð við aðru viðgerð at góðtaka flytingarnar millum konti í fíggjarætlanini hjá Porkeris
kommunu fyri árið 2014.
2.
Borgarstjórin Mikkjal Sørensen gjøgnumgekk roknskapin hjá Porkeris kommunu 1. kvartal 2014, har
møguleiki var hjá bygdarráðslimum at seta fram fyrispurningar og gera viðmerkingar.
3.
Semja varð um at Porkeris kommuna tekur undir við, at Kommunufelagið byggir eitt nýtt høvuðssæti
í Tórshavn.
4.
Samtykt varð at stuðla Suðuroyar Svimjifelag við 10.000 krónum galdandi fyri árið 2014.
Bókin upplisin og góðkend.
Porkeris Bygdarráð

robotstxt: allowed

filter: keep


text:
14:15
Bókmentafrřđingurin Turiđ Sigurđardóttir verđur nú gestur í Meg minnist. Hon er professari á Fróđskaparsetri Fřroya og hevur í heyst fingiđ mentanarheiđurslřn M.A.Jacobsens.
Í barnaheiminum vórđu tey hildin til at lesa og skriva. Tí hevur Turiđ altíđ havt áhuga fyri máli og bókmentum. Eftir studentsprógv í Havn las hon bćđi mál og bókmentir í Íslandi og Danmark.
Loksins valdi hon bókmentirnar og skrivađi hřvuđsuppgávu um fřroysku fosturlandssangirnar.
Henni dámar at undirvísa og skriva um bókmentir og var í lestrartíđini í ritstjórnini fyri mentanartíđarritiđ BRÁ. Hetta er fyrra sending.
---


text:
Lívslong læring: Jónheðin H. Tróndheim
Jónheðin Herason Tróndheim er útbúgvin bilmekanikari og tók HF-prógv. Hann arbeiddi í mong ár í fjølmiðlunum og hevur arbeitt í KT-heiminum í mong ár. Hann stovnaði familju og bygdi, men eftir tvey renningarlop uppgav hann ætlanina um eina hægri útbúgving. Fimmti ára gamli Jónheðin er íholdanin av hugtakinum 'lívslong læring': Hann tók fyrst bacehlor-útbúgving í stjórnmálafrøði á Setrinum og er nú í holt við master-útbúgvingina í løgfrøði
Hoyr samrøðuna við Jónheðin her
Sjúkrarøktarfrøði: Bergur Arnbjarnarsonur Dalsgarð
Bergur Arnbjarnarsonur Dalsgarð lesur sjúkrarøktarfrøði á 4. ári og verður liðugur í heyst. Hví valdi hann at lesa sjúkrarøktarfrøði? Hvat heldur hann um sjúkrarøktarfrøði í kynshøpi? Hvat heldur hann um útbúgvingina? Hvussu hevur hann upplivað tað at ganga á Setrinum? Hvørjar framtíðarætlanir hevur hann?
Tú kanst síggja Berg greiða nærri frá her (video)


text:
Ólavur Skotkonung Eiriksson var sonur Eirik Sigursæla og kongur í Svøríki uml. 995-1022. Hann er tann fyrsti svenski kongurin, har tað er skjalfest, at hann var góðtikin av bæði svium og gøtum.
Ólavur Skotkonung dámdi betur ítrótt enn kríggj, og hann misti eisini Danmark, sum pápin hevði vunnið frá Sveini Tjúguskegg, aftur til Svein.
Ólavur Skotkonung var saman við Sveini Tjúguskegg og norska Eiriki jalli í badaginum í Svoldur í Oyrarsundi í ár 1000, tá ið norski kongurin Ólavur Trygvason fall, og Sveinur Tjúkuskegg tók valdið í Noregi.
Keldur:
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Góðu foreldur. Tórshavn 04.01.18
Komandi vikurnar koma næmingarnir í 6. flokki til heilsufrøðing.
Næmingurin hevur fingið eitt bræv heim við, sum tit vinarliga verða biðin um lesa og viðmerkja.
Undirvíst verður í bólkum um pubertet.
Eisini koma næmingarnir ein og ein til heilsufrøðingin. Eyguni verða kannað, og aðrar kanningar verða gjørdar eftir tørvi. Her verður m.a. tosað um trivnaðin hjá næminginum.
Í hesum sambandi hevur tað týdning at foreldur og næmingur lýsa hvussu heilsan og trivnaðurin hjá næminginum er, og um tað er nakað vit skulu tosa um! Er nakað hent seinasta árið, sum kann hava ávirkan á trivnaðin og menningina hjá næminginum?
Hava tit spurningar, eru tit vælkomin at ringja til mín. Í aðrar mátar verða tit kontaktað um neyðugt.
Vinarliga
Hervør Jacobsen, heilsufrøðingur tlf. 562355 hervorj@gigni.fo


text:
Bústaður
Dagstovnurin Lítliskógur
Djóna í Geilgøta 51
FO-100 Tórshavn
Faroe Islands
Tel skrivstovan.: 30 22 80
Leiðari: Jana Egholm
Fartel: 22 54 04
T-post: janae@torshavn.fo
6 ára stovan: 78 70 67
Alvalund barnagarður: 78 70 65
Eikilund innara: 78 70 64
Eikilund uttara: 78 70 63
Vættralund innara: 78 70 62
Vættralund uttara: 78 70 61
Á ferð út í heim
"Á ferð út í heim" er eitt tiltak, sum øki 2 í Tórshavnar kommunu stendur fyri. Stovnar samlast í Gundadali, har øll velja sær hvør sítt land, og tað skal man framføra fyri hinum. Hetta er ein hugnaligt tiltak fyri børn og vaksin.


text:
Eg havi gingið til seyming á Tórshavnar Kvøldskúla hjá Trinu Johansdóttir og Tóru Tórgarð nakrar vetrar. Seymingin kallast "Ger títt persónliga mynstur", men stendur okkum allíkavæl frítt fyri, hvat vit vilja seyma. Annað árið vit gingu til seyming kom onkur við tí uppskoti, at fara eitt vikuskifti til Gjáar á Gjáargarð at seyma, og so samtundis at blíva uppvartaðar. Ikki var langt frá orð til gerð - kanska serliga tí Tóra hevði gott samband við Gjáargarð og fyrsti túrurin í 2005 var so væleydnaður, at vit nú í 2007 hava verið á Gjáargarði á triðja sinni, og eru her nakrar myndir av okkum seymidamun og annars náttúruni við Gjógv.
Gennem nogle vintre har jeg gået på aftenskole i syning her i Tórshavn, og har holdet de seneste tre forår foretaget en sy-udflugt til bygden Gjógv over en week-end. Her er nogle billeder af sy-damerne, samt den fantastiske natur i/omkring Gjógv.


text:
Týtt: Victor Danielsen
1. Um Guds Lamb er vár lovsongur her,
sum varð givin í syndara stað;
tað er eina hans deyði, sum ger,
at vit eiga frið nú í dag.
2. Hann til syndoffur ætlaður varð,
og í stríðinum eina hann stóð,
hann á krossinum straffina bar,
vár skuld rindað varð við hans blóð.
3. Nú er friðarpakt okkum tilsøgd
og við Jesusi sáttargerð gjørd,
øll vár synd er á Gudslambið løgd,
við alla hon burtur er førd.
4. Aldri meiri Gud tilrokna vil
ta synd, sum er rindað við blóð;
allar ævir hitt offur slær til,
bert eitt sinn í dómi hann stóð.
5. Høgur, tilbiðin, Harri, ert tú!
Vit títt navn vilja æra í dag;
vit við lovsongi minnast teg nú,
sum doyði í okkara stað.


text:
Jákup Martin Sørensen átti lortapuntin
Hepni húsvíkingurin var til staðar at taka ímóti høvuðsvinninginum.
Í gjár bleiv eitt neyt slept út á bøin hjá Uttastovugarði í Trøðum og skeyt so beint á punt nummar 529.
Hepni vinnarin av 10.000 krónum frá Atlantic gjørdist Jákup Martin Sørensen úr Húsavík!
Enn eru ovari og niðari lortapuntarnir eftir. Ovari lortapunturin gjørdist puntur nummar 554 og niðari lortapunturin var nummar 504.
So fyri at taka samanum:
Lortapunturin: Nummar 529 (Vinnarin funnin)
- 10.000 kr gávukort frá Atlantic.
Ovari lortapuntur: Nummar 554
- 32'' flatskermur frá Rólanti Vidtfeldt.
Niðari lortapuntur: Nummar 504
- Vikuskifti á Hotel Skálavík fyri tvey v. morgunmati.
Sandoyar Ítróttarfelag B71 takkar fyri tí ótrúligu góðu undirtøku sum tit hava víst kappingini og søluni.
Vinnararnir kunnu venda sær til Hanus á tlf. 277115.
Drívið á B71!


text:
Trump tók øll á bóli
- 17 Nov 2016
- - LÍV
Marknaðarinnlit - November 2016
Tað er trupult at gera valforsagnir. Hetta merktu vit, tá forsøgnirnar tóku feil av Brexit og aftur nú, tá Donald Trump vann amerikanska forsetavalið. Spátt varð eisini, at um Trump vann, fóru partabrøv at lækka ógvusligt. Trump vann sum kunnugt og nógv standa spyrjandi, nú ávirkanin á fíggjarmarknaðirnar fyrbils, hevur verið lutfalsliga avmarkað. Hóast hetta er óvissa um, hvussu Trump, sum frálíður megnar at stýra búskapinum í USA. Tí er eisini óvissa um, hvussu rentur og partabrøv fara at hátta sær sum frálíður.
Oktober gav íløguhall
Eftir at íløgan við hægra váðanum, við endan av september, hevði givið vinning sjey mánaðir á rað, kom fyribils broyting í, nú oktober fór aftur um bak. Í oktober gav íløgan við hægra váðanum eitt hall á 0,94% soleiðis, at samlaði vinningurin síðani ársbyrjan nú er 2,88%. Eisini íløgan við lægra váðanum gav hall í oktober. Í tráð við, at váðin er lægri á hesi íløguni, var hallið eisini lægri og gjørdist 0,21% í mánaðinum. Síðani ársbyrjan hevur íløgan við lægra váðanum givið vinning á 1,91%. Partabrøvini høvdu størsta ískoytið til samlaða hallið í oktober, tí hesi góvu hall á 1,07% í mánaðinum. Hækkingin í lánsbrævarentunum í oktober førdi við sær, at eisini donsku lánsbrøvini góvu hall í mánaðinum. Hallið var á 0,91%. Einans ”onnur lánsbrøv” góvu vinning í oktober. Vinningurin var á 0,65% og hesin lánsbrævabólkurin hevur staðið seg nógv best í ár við vinningi á 6,59%.
Tað óvæntaða hendi í USA 8. november
Undan valinum í USA var at kalla fullkomin semja um, at Hillary Clinton fór at vinna forsetavalið 8. november og bleiv næsti forestin í heimsins størsta búskapi. Tá atkvøðurnar vóru taldar upp, eftir at valhølini vóru latin aftur, var eisini líkt til, at so fór at verða. Men ríkmaðurin Donald Trump gjørdi øllum metingum til skammar og við einum veruligum endaspurti, smurdi hann Clinton av, vann valið umframt bæði kømurini í kongressini. Eftir at sigurin til Trump varð greiður, helt hesin komandi amerikanski forsetin sigursrøðu sína. Sigursrøðan var als ikki sum væntað og var sum heild savnandi. Undan valinum vóru kursirnir á eitt nú evropiskum heilivágspartabrøvum lækkaðir nógv, tí væntað varð, at Clinton fór at vinna og eitt av vallyftum hennara var, at heilivágsprísirnir skuldu lækka. Tá Trump so kortini, og óvæntað vann, hækkaðu hesir kursir nógv aftur. Orsakað av savnandi røðu Trumps, var ávirkanin á heimsini fíggjarmarknaðir sum heild avmarkað – í øllum førum fyribils. Týðandi fyri framtíðina er, at Trump hevur boðað frá, at hann fer at fremja risaíløgur í undirstøðukervið í USA umframt, at stórir skattalættar eru fráboðaðir. Eitt nú ynskir Trump, at partafelagsskatturin í USA lækkar úr 35% í 15%. Samanumtikið ætlar Trump at reka ein sera stimbrandi fíggjarpolitik og tað hevur fingið lánsbrævarenturnar at hækka munandi.
Er inflatión aftur væntað?
Í USA hava tey, eins og í Evropa, leingi barst við eina ov lága inflatión. Ábendingarnar um komandi, sera stimbrandi fíggjarpolitikkin í USA, saman við savnandi røðu Trumps, hevur fingið íleggjarar at trúgva uppá, at Trump megnar at skapa vøkstur í heimsins størsta búskapi og at hetta sum frálíður fer at fáa inflatiónina at hækka eisini. Sum ein avleiðing eru longu lánsbrævarenturnar - ið einamest ávirkast av væntanini til inflatiónsvæntanum - hækkaðar nógv. T.d. er langa danska statslánsbrævarentan hækkað um 0,5%-stig síðan endan av september. Trupuleikin við ætlanunum hjá Trump er, at stimbrandi fíggjarpolitikkurin, ið er fráboðaður, helst fer at økja um skuldina í USA og hendan er longu í hægra lagi. Eisini er væntandi, at búskapar-politikkurin hjá Trump verður sera verjandi. Vanliga vil øktur búskaparvøkstur í USA føra við sær, at vøksturin í umheiminum eisini hækkar, men ein verjukendur búskaparpolitikkur kann forða hesum. Tí er nógv óvissa um, hvørt renturnar fara at halda fram at hækka ella ikki. Møguleiki er tí fyri, at renturnar kunnu lækka aftur. Óvissan um politikk Trumps førir tí eisini óvissu um rentustigið, í næstum, við sær.
Tað óvæntaða hendi í USA 8. november


text:
Catalania og Føroyar
Tað var við bløðandi hjarta vit sóu harðrendu viðferðina okkara Catalansku systrar og brøður fingu seinasta sunnudag tá tey vildu atkvøða um teirra egnu politisku framtíð. Ræðandi er arrogansan frá Sponsku Stórnini og hástóra Spanska Konginum hvørs ætt var sett á trúnuna av diktatorinum Franco. Sami Franco sum framdi hópdráp á Catalanar undir borgarastríðnum og síðani gjørdi hvat hann kundi fyri jarðleggja Catalansku tjóðina.
Ræðandi er tøgnin frá EU og øðrum londum um yvirgangin 01 Oktober. Eg eri errin og stoltur av at Skipara og Navigatør Felagið, Norðlýsið, partar av Løgtinginum og Tórshavnar Býraði og Tjóðveldisflokkurin sendu samhuga kvøður til Catalanska Forsetan og mótmæli til Sponsku Stjórnina.
Vit føroyingar hava so nógv til felags við Catalanien. Vit høvdu okkara fólkaatkvøðu í 1946 har vit søgdu ja til loysing men varð urslitið undirkent av donsku stjórnini, just sum spanska stjornin ger idag við Catalansku fólkaatkvøðuna. Klaksvíkingar kendu sviðan undir Klaksvíksstríðnum tá danska Gardia Civil var sent at niðurberja ósekar norðingar við lurkum hundum og fongsli.
Catalanien hevur ikki tørv fyri Spanien longur. Vit føroyingar eiga eisini at spyrja um okkum tørvar Ríkisfelagsskapin longur ?
Føroyar ídag hevur eitt BTÚ uppá slakar 20 mia kr, avlop á fíggjarlógini, avlop á handils og gjaldsjavnaðinum og onki arbeiðsloysi so fíggjarliga klára vit okkum sjálvi. Politiskt gera Føroyar ídag beinleiðis fiskivinnu og handils-avtalir við Rusland, Kina, Turkaland og vit hava beinleiðis samband við USA og Japan og onnur lond so eisini á handils og politiska økinum klára vit okkum sjálvi. Ríkisfelagsskapurin idag er eitt hafti um beinið og forðar fyri víðari menning av okkara landi og forðar fyri at vit kunnu gerast suverenir limir í Norðurlandaráðnum, Arktiska Ráðnum, ST, ONC osfr.
Tað er bururvið at vit nú skulu nýta tíð og kreftir uppá eina meiningsleysa Stjórnarskipanarlóg sum ongan týdning hevur fyrrennn Fullveldið er lýst. Okkara suverænitetur er langtsíðani góðkendur av ST.
Latum okkum ongantið ov skjótt taka nýggju og endaligu fólka-atkvøðuna um loysing.
Tað verður ein stórur dagur tá Catalanien og Føroyar verða nýggju republikkirnar í Europa, og sera spennandi verður nú mánadagin um Catalanar fara at lýsa Republikkina !
Johan Mortensen


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Semja við Strandfaraskip Landsins
21.08.2006
Vestmanna Bygdarráð samtykti á eyka bygdar-ráðsfundi 11. august at gera semju við Strand-faraskip Landsins í sakarmálinum um skipa- og vørugjøld.
Málið snýr seg í stuttum um, at Vestmanna Kommuna, tá funnið varð útav, at kunngerðin um áseting av skipa- og vørugjøldum onga lógarheimild hevði, ásetti nýggj skipa- og vørugjøld fyri skipini hjá Strandfaraskipum Landsins í sigling um Vestmannasund. Hesi gjøld vórðu annars frammanundan við kunngerð ásett av Løgtinginum eftir tilmæli frá Starvs-nevnd Føroysku Havna.
Tá Vestmanna Kommuna ásetti nýggj gjøld, innibar hetta samstundis eina hækking fyri Strandfaraskip Landsins. Hetta metti kommunan sum rímiligt, tá hugsað var um stóru útreiðslurnar, sum kommunan hevði havt av ferjuleguni Inni á Fjørð.
Strandfaraskip Landsins góðtóku ikki hækk-ingina, og tí sá kommunan seg noydda til at stevna eftir muninum, sum Strandferðslan ikki vildi gjalda. Hetta krav var uppá 1,2 mió kr.
Síðani hevur sakarmál verið ført, til advokatarnir hjá pørtunum fyrr í summar tosaðu um møguleikan fyri at gera semju í málinum.
Henda semja er nú staðfest, og hon inniber, at Vestmanna Kommuna fær eina upphædd uppá 650.000 kr í sín lut fyri hækkingina av skipa- og vørugjøldunum fyri Strandfaraskip Landsins!
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Fokus
-
Áhugin fyri at binda og seyma slóknar ikki
6. apríl 2018
Kjallarin/sølubúðin í Tungu 14 í Syðrugøtu er á tremur við vøkrum klædnapløggum – alt bundið og seymað í sama húsi. Tað er ein eldhugað Hallbera Ólavsdóttir, sum brúkar stóran part av sínari frítíð at binda og seyma ullint klædnapløgg, sum hon selur undir vørumerkinum Hallbera. Tað sæst, at Hallbera...Les meira
-
Rokoko: Klæðir til øll – 0-100 ár
23. mars 2018
Í stóra húsinum við Ánna 3 í Norðragøtu er klædnahandilin Rokoko. Kristianna Ennigarð og mamma hennara byrjaðu handilin í Syðrugøtu (har Meltic er nú) í 1988, so í ár eru 30 ár síðan handilin lat upp. Tá seldu tey búnýti og gávulutir. Í 1991 í kreppuni, tá fólk ikki brúktu pening uppá gávulutir, fó...Les meira
-
Klædnastylisturin við Gøtugjógv
16. februar 2018
Fyri gottt veimum árum síðan lat klædnahandilin HEMMAS upp við Gøtugjógv. Tað er 28 ára gamla Harda Emma Skoradal úr Norðragøtu, sum rekur handilin, ið selur klæðir til mannfólk og konufólk, yngri sum eldri. Harda hevur lært til klædnaatstøðing og síðan tikið eina útbúgving sum klædnastylist aftaná....Les meira
-
Aloe Vera í Syðrugøtu
1. november 2017
Í Tungu, í Syðrugøtu, liggur einstaklingafyritøkan Aloe Vera, sum Mourentsa Mohr eigur og rekur. Fyritøkan, sum hevur góð 20 ár á baki, er bæði smásøla og heilsøla av hesum heimskenda og vælumtøkta merki. Aloe Vera vørurnar, sum Mourentsa selur, koma beinleiðis úr Ísrael. Úrvalið fevnir um sápur, sh...Les meira
-
Sp/F Primafisk – Selur fleiri tons av lidnari vøru árliga
18. juli 2017
Á havnalagnum í Leirvík liggur einstaklingafyritøkan Sp/F Primafisk, sum Jan E. Petersen eigur og rekur. Fyritøkan, sum upprunaliga kallaðist Jet Food, bleiv stovnað í 2005 og heldur til í leigaðum framleiðsluhølum hjá Tavuni. Í framleiðsluhølinum standa stórar maskinur, sum framleiða tær vørur, sum...Les meira
-
Heimablídni og Varmakeldugarðurin
16. mars 2017
Bóndahjúnini Bára og Janus Joensen reka Varmakeldugarðin í Gøtudali. Janus rekur garðin fulla tíð, meðan Bára hjálpir til, tá á stendur. Annars arbeiðir Bára sum lærari á Serbreytini á Tekniska skúla í Klaksvík. Bára hevur altíð havt áhuga fyri ferðavinnuni, og tí valdi hon at taka útbúgving sum fer...Les meira
-
visitHOMES Faroe Islands
22. februar 2017
Fyri einum ári síðani stovnaði Lilja Víká úr Leirvík fyritøkuna visitHOMES Faroe Islands. visitHOMES er ein fyritøka, sum tekur sær av at leiga út hús og íbúðir til ferðafólk. Umframt vanliga útleigan av húsum og íbúðum fevnir virksemið eisini um Bed & Breakfast. Lilja er útbúgvin sum móttøkufól...Les meira
-
Sp/F Defined Energy
25. januar 2017
Í 2008 fekk íverksetarin, Heri Schwartz Jacobsen, hugskotið um hitavekslara ið endurnýtur hitan frá frárensluvatninum. Hetta var samstundis startskotið til fyritøkuna Sp/F Defined Energy, sum hevur høvuðssæti í Brimborg við Gøtugjógv. Sum hjá flestu íverksetarum, so er tað nógv arbeiði sum skal gera...Les meira
-
Sp/F TJ Smíð
22. desember 2016
Trygvi Jóhanson eigur og rekur einstaklingafyritøkuna Sp/f TJ Smíð. Ikki kann sigast annað enn, at Trygvi hevur sera drúgvar royndir sum timburmaður. Í 1986 fór hann í timburlæru hjá Jákupi Jacobsen í Gøtu Byggivirki, og hevur hann verið í vinnuni støðugt síðani. Umframt í Føroyum hevur Trygvi eisin...Les meira
-
Sp/f Flexión – Fysioterapi í Leirvík
5. desember 2016
Við Garð 18 í Leirvík liggur einstaklingafyritøkan Sp/f Flexión, sum Øssur Steinhólm eigur og rekur. Heitið á fyritøkuni stavar frá latínska orðinum, flexio, ið merkir at benda/boyggja. Sp/f Flexión, sum varð stovnað í 2006, veitir tænastur innan fysioterapi, og Øssur er sjálvur autoriseraður fysiot...Les meira


text:
Tuesday, March 25, 2014
Lista- og mentanarmiðling er annað og meira enn glitrutar reklamur og jalig hurráróp!
- Nei, mann kann guðsdoyð ikki ákæra útvarpssendingina In mente fyri at vera eitt elitert fílabeinstorn - hugsaði eg við mær sjálvum í áðni. Í dag var áhugaleikur í Gøtu og krimiungdómsleikur á Sandi á skránni í In mente, umframt at mentanarálmanakkin varð lisin upp. Hesi innsløgini um leikirnar kundu verið áhugaverd í antin Góðan Morgun Føroyar ella í tí frálíka Barnaútvarpinum, men at brúka tann dýrmetta og einstaka vikuliga mentanartíman til hetta, tykist mær oyslut. Rætt skal vera rætt, har var eisini ein rithøvundasamrøða í In mente og tað er í lagi, altíð áhugavert at hoyra hvat listafólkini sjálvi hugsa og ætla, og tey hava jú eisini innlit í tað, tey tosa um. Ikki ætli eg mær at finnast at vertinum í In mente, Gunnari Nolsøe, yvirhøvur ikki. Hann er ein sonn gáva fyri Kringvarpið, ómetaliga arbeiðssamur, trúgvur, áhugaður, og meira sjónligur í føroyskum mentanarlívi enn sjálvur borgarstjórin í Havn, og eg ivist ikki í, at Gunnar Nolsøe man arbeiða nógv fleiri tímar enn hann fær løn fyri, hann sæst í heilum til ferniseringar, konsertir í bygd og í bý um alt landið.
Norðurlandahúsið er ein ómissandi mastodontur í føroyskum mentanarlívi, og húsið verður av sonnum og væl skiljandi í heilum inndrigið í In mente sendingarnar hjá grannanum, men tíverri er mentanarmiðlingin ofta heldur reklamukend og grunn, tey ymsu mentanartiltøkini verða lýst at vera "góð" og "fantastiskt" og dentur verður lagdur á, at øll eru vælkomin at koma í Føroya "heitasta" hús. Grønhærda mentanarborgin við síðuna av Kringvarpinum ynskir at lata upp fyri fólkinum, og tað skilji eg væl, tí tey verða alsamt fleiri í okkara grannalandum, sum eru farin at finnast at teimum dýru norðurlendsku mentanarkrónunum. Eg eri sannførd um, at vit sum fegin rinda okkara kringvarpsgjald halda, at mentan hevur stóra týdning og skal raðfestast, kanska skuldu mentanarborgirnar báðar í Sortudíki gingið fremst og fokusera uppá betri dygd og dýpd í mentanarmiðlingini. List og mentanarmiðling er annað og meira enn glitrutar reklamur og jalig hurráróp, ivin má sleppa framat viðhvørt og kritikkurin ikki minst. Eitt er vist og tað er, at dygd smittar!
(KP)
Posted by Listin at 6:27 PM
Labels: Ummæli, Vit um vørp


text:
18. juli 2017
Í sambandi við at SMS fyllir 40 ár er tann ikoniski appilsinguli beriposin endurprentaður.
Posin varð gjørdur í 1977, tá ið SMS læt upp. Ingvør Nolsøe teknaði posan í samstarvi við Hans Mortensen. Dentur varð lagdur á at geva SMS ein serstakan samleika. At brúka so sterkar litir í sjeytiárunum var óvanligt. Og at brúka viðlitað plast var eisini ein forkunnugur teknikkur. Posin varð brúktur í nógv ár og bleiv dagførdur so hvørt, sum SMS varð bygt, og fleiri handlar komu í húsið. Samleikin við tí sterka litinum sást eisini aftur í teimum mongu SMS-bløðunum, sum vórðu gjørd í húsinum.
Vit gleða okkum at fagna SMS við tí appilsinkula posanum á gøtuni aftur.


text:
NÆRDEMOKRATI KANN KOMA SO NÆR,AT TAÐ IKKI LONGUR ER DEMOKRATI!
Um tað eru havbylgjurnar rundanum okkum sum gera tað, ella um tað eru internetbylgjurnar rundanum okkum sum gera tað. Ella um tað er okkurt heilt triðja sum ger tað, er ikki til at siga.
Men knappliga hendir tað.Vit gerast so øgiliga upptikin av onkrum ávísum evni.Fjølmiðlaveldið, og fólk við einari ávísari maktposisjón í samfelagnum, liggja framvið at seta dagsordanin fyri okkum.Fyri okkara besta.Ella teirra egna besta.
Leikmaðurin á Facebook færilla frið at seta dagsordanin fyri einum professionellum liði av freelance journalistum.Serliga uppundir val. Tú veitst ikki, um teir eru nøku vælmeinandi menniskju, ella teir eru keyptir av ávísum áhugamálum.Ella um skrivinging er ein skurvblanding av báðum leiklutunum.
Men í hesum lítla samfelag, hava vit ein trupulleika, tá ið kjakið er fari í gongd.
Vit blíva so nógvar ferðir meira áhugaði í “hvør í sigur tað”, enn “hvat í verður sagt”.
Hvør er handa har.Hvat ger hon.Er hon forlova?.Er hon gift?. Eigur hon børn? Eigur hon leysingarbørn? Hvør er pápi hennara.Hvør er familjan?
Og mitt í øllum hesum gloyma vit “hvat í henda skilakonan hevði uppá hjarta at fortelja okkum”.
Hon ætlaði sær bara at siga sína hjartans meining.Og nú vildi hon ikki havt tala.
Kjakmennandi orðatakið sigur tað eisini so væl. Tig,og tala ikki.
Tað finnast tvey sløg av kjakarum.Lokalkjakarar og Globalkjakarar.
Lokalkjakarin sær alt úr vindeygakarminum afturvið einum drekkamunni.Meðan hann hyggur út á snórin.
Globalkjakarin hugsar um heildina.Hann megnar enntá at skoða yvir 18 oyggjar í senn.Úr erva.Í fuglaperspektivi,sum tað so fínt eitur.
Men tað ger lokalkjakarin ikki.Ikki talan um.
Hann er valdur inn í kommununa fyri at blíva valdur inn í løgtingi.Og situr tí í løgtinginum fyri at arbeiða fyri kommununa.Sína kommunu.
Og hvat var tað nú ein kommuna er? Hvat var endamálið við henni?
Jú.Ein kommuna er ein frívilligur felagsskapur av borgarum,sum hava tikið seg saman um at samarbeiða um eitt ella annað.Á einum ávísum bletti.Innanfyri eitt ávíst mark.
Idéin var nokk at gera gerandisdagin lættari, tá ið trupult var at ferðast,at samskifta, at flyta farm osfr.
Tað var tá á døgum, tá ið Quirinius var landshøvdingi.Og frástøðan til myndugleikan í høvuðsstaðnum var drúgv.Tá kvøldini gjørdist myrk og long.Við grúgvuna.
Men nú eru aðrar tíðir.Tú kanst melda teg inn og út úr hesum felagsskapi,sum eitur kommuna, akkurát sum tú vilt.Tú ert ikki forpliktaður av nøkrum.
Tann seinasti,sum eftir situr, kann sløkkja, og takka fyri seg.Uttan at taka skyldurnar við sær.
Men um eini 6 ár.
Tá gerðast Føroyar ein stórur býur.Tá fer tað at taka ein góðan tíma at koyra úr enda í annan.
Verður tað tá neyðugt við meira enn einari kommunu?.Einari vælvirkandi kommunu,sum tekur sær av nøkrum ávísum gerandismálum, soleiðis at løgtingið kann blíva manna av globalkjakarum?Av virðiskjakarum?.
Ikki veit eg.Men tað hevði verið gagnligt.Núverandi blandingsskipan,sum hon hevur ment seg.Helst av óvart. Er ikki lukkulig.
Og so er tað tað.Øll hesi systemini við løgtingi, kommunum, og økjum.Tey seta vit á stovn, av tí at vit vilja vera so DEMOKRATISK.
So demokratisk, at vit seinnu árini enntá eru byrjaði at vera nærdemokratisk.Nærdemokratisk.HalIó.Búgva vit ikki í Føroyum?.Men nú skal alt knappliga vera so nær, so nær.Alt skal leggjast út til kommunurnar.Tú skalt hava demokratiið í túninum.Við síðuna av bilinum.Helst inni í stovuni. Nærdemokrati í Føroyum????.Eitt system sum helst er uppfunnið í USA.Til statir.Við milliónum av borgarum.?
10´tals landsmilliónir rulla í hesum døgum úti í kommunukassarnar við lítlari og ongari fyrisiting – uttan at hesar verða Landsgrannskoðarar eftir reglunum um fyrisitingarliga grannskoðan. Og fleiri og fleiri uppgávur verða lagdar út til tann eina kommunala bókhaldaran.Uttan nøkur sum helst krøv.
Av øllum kommunum í landinum, er tað bara Tórshavnar Kommuna,sum sjálvboðin hevur biðið um at vera umfata av einari fyrisitingarligari landsgrannskoðan.Hattin av fyri Tórshavnar Kommunu.
Sjálvt um Føroyar um 6 ár er ein stórur býur, har tað tekur ein tíma at koyra úr enda í annan,so verður tað í størsta álvara tosað um at flyta almennar stovnar út á bygd.
Forrestin.Akkurát sum í 80´unum. Tá bygdu vit havnir í hvørjari bygd,sum um hjólið ikki var uppfunnið.Valskipanin, og kommunuskipanin legði upp til hesar loysnir.Gitir onkur.
Men vit halda áfram.Hesa ferð skúladeplar og stórar fysiskar bygningar, sum standa tómir meginpartin av døgninum.Sum um internetið ikki er uppfunnið. Hong eina mikrofon um hálsin á onkrum, og stilla eitt myndatól frammanfyri viðkomandi.
Afturundirliggjandi hugsanin tykist vera tankin um at lokalisera,heldur enn at globalisera.
Fiskimálaráð í Klaksvík, og Fuglamálaráð í Fugloy (fugli). Mentamálaráð á Dímun, og uttanríkisráð í Suðri.
Hví ikki savna øll saman í einum bygningi,við einari stórari kaffimaskinu, og fáa eina effektiva umsiting við allari vitan á einum staði,mannaða av fyrisitarum, sum arbeiðir uppá tvørs av øllum mørkum?
Tað búgva 50.000 fólk í Føroyum.Tað fer at taka ein góðan tíma at koyra úr enda í annan um fá ár.Hvussu stór kann umsitingin blíva?
Vandin við nærdemokrati er tann, at demokratiið kann koma so nær,at tað ikki longur er demokrati. Vit kunnu blíva stammustýrd.Serliga á bygd.
Tí, sum gamli løgtingsmaðurin so vísiliga segði á sinni.
Um man ikki kann hjálpa sínum nærmastu.Hvørjum skal man so hjálpa?
Ferðafólk úr øllum heiminum valfartast til Føroyar at síggja luxusfongsli í Mjørkadali.Luxusfongslið við heimsins besta útsýni.Tey undrast yvir, at ikki allir føringar eru kriminellir.
Meðan vit gremja okkum um,at føroyskir fangar í donskum fongslum ikki fáa nógmikið av føroyskum halalmati innihaldandi nógmikið av kyksilvuri.


text:
Orð: Hans Andrias Djurhuus
Lag: Peter Alberg
Viðmerking: Yrktur í 1908.
1. Brót so stillan, bylgjan blá,
syng mær allar tínar sangir,
syng, so allir mínir streingir
stilla seg og lýða á.
Hjarta mítt er sjúkt av iva,
og eg troyttist av at liva.
Syng mær mína hugsótt frá!
2. Kvøð nú, tjaldur, steini á,
kvæði títt kann hugin frøa,
eins og tú kann fáur kvøða.
Stilla teg, mín sjúka trá,
lýð á alt, og troyst tú finnur,
pína enn tey ljósu minni,
eydnu tína skiltu fá.
3. Snípa, lát í tíni vrá.
Sig mær, hví tær vónir bresta,
sig mær, hví at alt tað besta
legst so brátt á deyðastrá?
Sig mær, hví at gleðin svinnur,
hví tey skýggj, ein føgur finnur,
dáttligt gerast tung og grá?
4. Streyma stillan, reina á,
kunnu tínar bylgjur tala?
Sig mær, um tær kunnu svala,
sig mær, veitst tú eingi ráð?
Tú, sum frítt mót havi streymar,
gev mær aftur ljósar dreymar.
Lat meg droyma tær íhjá!
5. Brosa blíðan, baldursbrá!
Stillið tykkum, mínir streingir!
Koma tímar, tungir, langir,
ljóðið, ljóðið aftur tá!
Syngið um hitt hulda landið,
har, sum ei finst sálarvandi,
har, sum eingi eru smá.


text:
Atlantic Airways leigar nú ein part av sínum yvirskotskapasiteti í flogførunum út til FolkeFerie.dk. Føroyska flogfelagið og væl umtókta, danska ferðaskrivstovan hava Gjørt eina fimm ára samstarvsavtalu um flutning av ferðafólkum til ymisk ferðamál sunnanfyri
Atlantic Airways heldur fram at menna virksemið við støði í nýggju kósini, sum hevði við sær bíligari flogferðir, og har avgjørt var, at rutuflúgvingin skuldi raðfestast fremst, og at tann orka og tað pláss, sum leyp av rutuflúgvingini, skuldi brúkast til leiguflúgving fyri harvið at økja um lønsemið.
Nú tvey ár eru farin, síðani rutuflúgvingin varð skipað av nýggjum, har Danmarkar-ruturnar, NORÐ og SÓL vóru raðfestar fremst í virkseminum, hevur flogfelagið valt at taka eitt stig aftrat – hesa ferð innan leiguflúgving.
Atlantic Airways hevur undirskrivað fimm ára samstarvsavtalu við væl umtóktu, donsku ferðaskrivstovuna FolkeFerie.dk, sum fyrr var kend undir navninum Dansk FolkeFerie. Flogførini hjá Atlantic Airways fara at flúgva ferðafólk hjá FolkeFerie.dk til ymisk ferðamál sunnanfyri – fyrsta árið verður flogið til Malta, Madeira og Grikkalands.
- Avtalan er gott høvi hjá okkum miðvíst at skipa leiguflúgvingina, samstundis sum vit raðfesta rutuflúgvingina fremst í okkara virksemi við Føroyum sum snúningsdepli. Í avtaluni við FolkeFerie.dk leiga vit ein part av okkara yvirskotskapasiteti til væl umtóktu donsku ferðaskrivstovuna, sum er ein tryggur samstarvsfelagi við drúgvum royndum á baki, sigur Jóhanna á Bergi, stjóri í Atlantic Airways.
Hon vísir á, at tað hevur stóran týdning fyri flogfelagið at fáa inntøkur fyri yvirskotskapasitetin, uttan at tað nervar rutuflúgvingina, og tí eru ítøkiligar, longri leiguavtalur ein kærkomin møguleiki miðvíst at skipa leiguflúgvingina og fáa sum mest burtur úr flogkapasitetinum.
Rutuflúgvingin er skipað í føstum kørmum við alsamt hækkandi ferðafólkatølum. 30.000 fleiri ferðafólk flugu við Atlantic Airways í 2015 sammett við 2014, og tað svarar til eina vøkstur á 13 prosent. Higartil í ár hevur framgongdin verið átta prosent.
Framgongd er staðfest at kalla allastaðni á rutunetinum, og m.a. av hesi orsøk hevur Atlantic Airways valt at halda fram við trimum Airbus flogførum í flotanum. Tískil hevur flogfelagið endaliga slept ætlanunum um eitt minni flogfar til NORÐ-ruturnar. Avgerðin er grundað á eina heildarmeting, sum eitt nú eisini tekur støði í, at stundvísið, reglusemið og kundanøgdsemið eru økt munandi við Airbus flogførunum. Harumframt eru ábendingar um framhaldandi vøkstur komandi árini, og tørvurin á flogsetrum fer harvið at økjast.
- Vit hava staðfest, at tørvur er á trimum stórum flogførum fyri at veita eina nøktandi tænastu á rutunetinum, og sostatt hevur vøksturin á heimamarknaðinum havt við sær, at flogfelagið heldur fast um trý Airbus flogfør, sigur Jóhanna á Bergi, stjóri í Atlantic Airways.
Í fyrstu atløgu verður talan um tvey Airbus 319 og eitt Airbus 320, ið Atlantic Airways hevur keypt, og sum kemur í flotan í desember í ár. Airbus flogførini hóska væl til rutuflúgvingina við framkomnari RNP tøknifrøði, og harvið eru tey eisini áhugaverd hjá ferðaskrivstovum og øðrum at leiga frá føroyska flogfelagnum, tá pláss er fyri tí.
Tó at tørvur er á trimum flogførum, tá nógv rutuflúgving er í háárstíð, so er eisini avlopskapasitetur í skipanini - serstakliga í lágárstíð.
- Tað hevur stóran týdning fyri flogfelagið at fáa inntøkur fyri avlopskapasitetin, uttan at tað nervar rutuflúgvingina. Tí skipa vit leiguvirksemið miðvíst uttan fyri rutunetið, sigur Jóhanna á Bergi, stjóri.
Vinaliga
Atlantic Airways


text:
Sum Private Banking-kundi hevur tú atgongd til okkara lið av Private Banking-ráðgevum og serfrøðingum. Hetta merkir, at tú fært ein fíggjarligan sparringspartnara, sum hevur førleikarnar til at skilja teir tørvir, tú hevur sum Private Banking-kundi.
Hjá okkum upplivir tú, at samstarv og álit eru aðaltættirnir í kunda-sambandinum. Tað er sera umráðandi fyri okkum, at tú kennir teg trygga/n, og at ráðgevingin altíð fer fram í samsvari við gjøgnumskygdar prísir og treytir.
Hetta bjóða vit tær sum Private Banking-kunda
- Beinleiðis samband við tín persónliga Private Banking-ráðgeva og atgongd til aðrar serfrøðingar í bankanum
- Persónliga og serkøna ráðgeving í ognar- og pensjónsrøkt
- Ókeypis Mastercard Platinum. Harumframt fært tú 10 ókeypis lounge-vitjanir um árið
- Holla ráðgeving í sambandi við keyp av bústaði (t.d. foreldrakeyp) í Danmark
- Innbjóðing til faklig og sosial tiltøk
- Fleiri aðrar fyrimunir, m.a. okkara bestu rentu, bíligastu fígging og lægstu gjøld


text:
Innflutningsinnheinting
At nýta innflutningsinnheinting sum gjaldshátt merkir, at tú sum innflytari hevur møguleika fyri at gjalda vørurnar, tá tú heintar skjølini, t.v.s. eftir at vørurnar eru sendar. Á henda hátt kanst tú sleppa undan at gjalda forskot. Sambært altjóða innheintingarreglunum, kunnu vit ikki útflýggja skjølini til títt virki, fyrr enn upphæddin er goldin, ella tú hevur góðkent ein veksil.
Fyrimunir við innflutningsinnheinting
Sum innflytari av vørum kann títt virki fáa fleiri fyrimunir við at nýta innflutningsinnheinting.
- Gjaldið fer bert fram, tá skjølini eru løgd fram í bankanum, og bert við góðkenning frá tínum virki
- Títt virki hevur møguleika fyri at seta krøv til skjølini
Soleiðis virkar innflutningsinnheinting
Tað er seljari, ið byrjar innheintingarhandilin eftir avtalu við keypara. Tá seljari hevur sent vøruna, letur seljari avtalaðu skjølini inn í sín banka, sum sendir skjølini til BankNordik. Tú fært atgongd til skjølini, tá tú rindar ella góðkennir veksil.
Sum innflytari av vørum skalt tú taka støðu til, hvørji skjøl tær tørvar.
Váðar við at nýta innflutningsinnheinting
Sambært altjóða innheintingarreglunum hevur BankNordik ikki ábyrgdina av, um vørurnar eru sum avtalað, ella um skjølini eru sonn ella røtt. Av tí at gjaldið fer fram, áðrenn tú sum innflytari tekur ímóti vørunum, er ein ávísur váði fyri, at vørurnar ikki liva upp til avtaluna. Í hesum føri er tað eitt mál ímillum keypara og seljara.


text:
Søguligt silvur til Henriettu
Henrietta tapti finaluna 1-4. Men samstundis hevur hon tryggjað Føroyum eitt søguligt silvur-heiðursmerkið á oyggjaleikum. Ongantíð áður hevur ein kvinna vunnið heiðursmerkið í einstaklingakappingini.
Maria Donner, Áland, var ov sterk í finaluni. Henrietta vann fyrsta sett, men tapti so greitt fýra sett á rað - eingin ivi um, at Maria Donner var betri leikarin í finaluni. Henrietta tapti eisini dystin í liðkappingini 3-0, so Maria var stórfavorittur undan dystinum.
Íalt eitt gull og eitt silvur er góðtikið hjá føroyskum borðtennis!


text:
Løgmaður setur tøl á fyri at fáa vágafólk at tiga
politikkur23-12-2016 - 23:56 - Jóanis Nielsen
John Petersen skrivar á Facebook:
Nú kemur Løgmaður við eini jólagávu-bumbu. Hann sigur at tað framhaldandi skal verða bummgjald á Vágatunnlinum - eisini eftir at lánið er afturgoldið .
Men lánið er afturgoldið nú, og tí skal bummgjaldið burtur - tað er tað vit fingu lovað. Um íløgan sum landið gjørdi skal gjaldast aftur, hví skal Viðareiðis tunnilin ikki gjaldast aftur? Hví skulu umvælingar á aðrir tunnlar ikki gjaldast aftur?
Sjálvandi tí at vit gjalda skatt til tað sama. Ein undirsjóðartunnil er nakað dýrari enn ein vanligur tunnil, men nú er nóg nógv goldið aftur av eykakostnaðinum. Vágatunnilin kostaði 280 mió kr. at byggja, og 313 mió kr. eru goldnar í bummgjaldið.
Tað kennist verðuliga sum politikkarnir royna at snýta veljarin við kamuflerðaðum lógum. Føroya fólk hevur nú í 14 ár liva í tí verðuleika, at tá lánið er goldið aftur verður frítt at koyra. Onkur fólk hava allarhelst valgt ikki at flyta til annað stað av somu orsøk.
Løgmaður (sum er janaðarmaður - og tá byrji eg at hugsað um solidaritet) hevur nú sett nøkur tøl fram - helst fyri at fáa vágafók at tiga.
Hetta eru tølini: 50% av gjaldandi brúkarunum av Vágatunlinum eru heimahoyrandi í Streymoynni, ímeðan onnur knøpp 20% eru heimahoyrandi í serliga Eysturoynni og Norðoyggjum. Vágafólk umboða 30%. Sostætt gjalda vágafólk bert ein lítlan part av Vágatunnilinum. Og Løgmaður vil við hesum tølum seta munnkurv vágafólk.
Men hvussu skal ein hyggja at hesum tølum? Tað er við at hyggja at hvussu nógv fólk hava goldið í miðal pr. íbúgva úr teimum trimum økinum.
Sæmbart tunninsfelagnum, eru 313 mió kr. komnar inn í bummgjaldi fyri Vágatunnilin. Fólkatalið í FO í teimum trimum økinum er: Norðoy + Eysturoy: 16683, Streymoy: 23548, Vágar: 3088
Út trá hesum tølum er skjótt at rokna seg fram til at miðal gjald pr. íbúgva hesu 14 árini er:
Norðoy + Eysturoy: 3701 kr
Streymoy: 6645 kr
Vágar: 29971 kr
Tað vil siga at vágafólk gjalda 8,1 ferðir meira enn fólk úr Norðoy/Eysturoy. Og 4,6 ferðir meira enn fólk úr Streymoy.
Eitt orð í hesum kjaki sum gongur aftur er solidaritetur. Eitt orð ið hendan samgongan átti at skilt, menn tíðanverri er ikki so.
Vágatunnilin opnaði fyri 14 árum síðani. Um politikarirnir VERÐULIGA! ynskja eina solidariska skipan, so skulu vágafólk sleppa at koyra frítt frá í dag av. Fólk úr Streymoy skulu halda áfram at gjalda í 63 ár. Og fólk úr Norðoy/Eysturoy skulu halda á við at gjalda í 113 ár.
Órættví er nógv stórri fyri Norðoyartunnilin, tí eingin flogvøllur er har norði. Gera vit eina útrokning út frá ársfrágreiðingini hjá tunnilsfelagnum fyri Norðoyartunnilin í 2015, sæst at miðal túratalið pr. íbúgva í 2015 er;
Norðoyggjar: 67
Eysturoy: 28
Streymoy: 7,8
Vágar: 5,8
Við øðrum orðum skulu norðoyingar sleppa at koyra frítt nú. Fólk úr eysturoy skulu gjalda bummgjald í 25 ár avtrat, fyri at hava goldið líka nógv sum norðoyingar hava goldið pr. íbúgva. Streymoyingar skulu gjalda bummgjald í 92 ár. Og fólk úr Vágum skulu gjalda bummgjald í Norðoyatunnilinum í 124 ár.
Sostætt hava norðoyingar goldi alt ov nógv, og skuldi fingið nógv av bummgjaldinum aftur sum stórur partur av føroya fólki rættvíst eigur at gjalda komandi 100 árini.


text:
Orð: Petur Jacob Sigvardsen
Lag (5. mars 2007): Knút Olsen
Viðmerking: Yrktur á summarmála 2007.
Til kvøldmáltíð í himli háa
vár Harri Kristus kallar øll,
har ein og hvør kann sess sín fáa
í Himmiríkis veitsluhøll.
“Hoyr, komið! her er alt tilgjørt!”
tí frelsuverkið er fullført!
Tann boðskap sendisveinar bera,
at Guds innbjóðing byrjar her,
so ein og hvør kann gestur verða,
um størsti syndari hann er.
Guds vilji er, at hús hans væl
av gestum fult tað verða skal.
Teir tríggir vildu seg umbera,
tá sendiboðið boð teim bar,
teir høvdu annað um at vera
við jørð og oksum, hjúnalag.
Teir stund ei høvdu henda dag
at vera við í veitslulag.
Guds ríki fyrst vit eiga søkja
við teimum gávum, Gud oss gav,
í trúfesti vár gerning røkja,
til sólin setur handan hav.
Gud gev, várt lívsverk vignast væl,
so tað til signing verða skal.
O, hjálp oss tí í trúgv at taka
við kalli Guds ta skammu stund,
og Harrans kvøldmáltíð ei vraka,
– hon inngongd er til fagnarfund.
Víst sælur hvør, ið boðin var,
og heimvist sítt í himli fær.


text:
Óðin
Óðin (Norrønt: Óðinn) er mætasti gudurin í norrønu gudalæruni og forngermanskari gudafrøði, har hann verður nevndur Wotan. Óðin er gudur vísdómsins, krígsins og stríðsins, gandsins, sigursins og skaldskaparins. Hann er alfaðir og kongur alra ása. Hann er einoygdur eftir at hava latið annað eyga sítt í veð fyri at drekka úr Mimirs brunni, haðani hann hevur fingið sín vísdóm. Ravnar Óðins, Hugin og Munin (Hugurin og Minnið), flúgva um allan heimin og boða Óðini frá tí, ið fyriferst í heiminum.
Kona Óðins eitur Frigg, men hann eigur eisini børn við Jørðini og nøkrum jatnadøtrum. Mætastur av synum Óðins er Tórur, sum vinnur á øllum livandi. Aðrir synir Óðins eru Baldur, Høður, Váli, Víðar og kanska Heimdallur, Týr og Bragi.
Óðin eigur hestin Sleipnir, sum hevur átta bein.
Uppruni[rætta | rætta wikitekst]
Fornnorrøna gudanavnið Óðinn og tess skyldorð fornenskt Wóden, fornsaksiskt Wōden, fornhátýskt Wuotan og Langobardiskt Godan ella Guodan, stava øll frá tí endurskapta protogermanska gudanavninum *wōđanaz. Kallkynsnavnorðið *wōđanaz rann úr protogermanska lýsingarorðinum *wōđaz ið er skylt við latínskt vātēs of fornírskt fáith, ið bæði merkja ‘spámaður, profetur’. Lýsingarorð ið stava frá *wōđaz umfata m.o. gotiskt woþs 'besettur', fornnorrønt óðr ‘óður’, og fornenskt wód 'óður'. Lýsingarorðið *wōđaz (ella *wōđō) er vorðið til onnur navnorð t.d. fornnorrønt óðr ið merkir viti’, ‘sál’, ‘orka’ ella ‘lívskraft’.
Navnið Óðinn er samansett av tveimum liðum óð og -inn, har seinni liður í hesum føri merkir ‘harri’. Sostatt merkir navnið ‘Harrin yvir lívskraftini’. Uml. 200 onnur nøvn ella eyknevni eru fyri Óðini ið lýsa hansara útsjónd og eginleikar, t.d. Alfǫðr (Alfaðir), Blindi, Bragi (Høvdingi) Bölverkur (Illgerðarmaður), Forni, Grímnir (Grímuklæddi), Hárbarðr (Gráskeggi), Herfǫðr (Herfaðir), Hildolfr (Krígsálvur), Loðungr (Rísni kappi), Síðhöttur (Síðhattur), Síðskeggr (Síðskeggi), Valfǫðr (Vígvallarfaðir) og Vegtamr (Vegkendi).
Í fyri-kristnu tíðini varð Óðin dyrkaður í øllum tí germanska økinum í núverandi Týsklandi, Hollandi og Onglandi. Ætlandi spjaddist dyrkanin av Óðini norðureftir frá Rhínøkinum í 1. øld e.kr. og hevur nátt Skandinavia í 5'tu øld e.Kr. Her hevur ásatrúgvin avloyst eina eldri fruktbærisdyrkan. Óðin framstendur sum ein krígsgudur í suðurgermanskum keldum frá 5'tu til 8. øld e.Kr.
Óðin eigur hestin Sleipnir, sum hevur átta bein.
Føroysku orðini óður, øði, ódn og (á suðuroyarmáli) ónsdagur, stava frá navninum Óðin.


text:
Ein hitapumpa hevur eitt ella fleiri innimodul, og eitt útimodul. Innimodulini plaserast har ið hitatørvurin er størstur. Tað vil typiskt vera í stovuni, gongini ella í køkinum. Útimoduli plaserast á uttari síðuni á húsinum.
Prinsippið í eini hitapumpu er populert sagt tað mótsatta av einum køliskápi. Kompressarin í útimodulinum samlar tann hitan, ið er at finna í útiluftini. Síðani verður hesin hitin fluttur til innimoduli, ið hitar luftina í tínum húsi. Sjálvt um hitamátarin vísir minus gradir úti, er tað framvegis hiti í útiluftini, sum hitapumpan kann brúka.
Á heitum summardøgum fær tú enntá møguleikan at nýta hitapumpuna sum eitt effektivt kølisystem. Populært sagt verður streymurin vendur, so at anleggið virkar sum eitt airkondition.
Í mongum summarhúsum vil ein hitapumpa kunna klára 100% av hita nýtsluni. Í vanligum sethúsum kann hon klára upp til 90% av hitanýtsluni. Restin klárast við elradiatorum, hita í gólvinum, ella øðrum hitakeldum.
Hála gratis hita út úr luftini
Panasonic hitapumpur hava í dag ein effekt faktor, ið er størri enn trý. Hetta merkir, at hitapumpan framleiðir trýggjar ferðir so nógvan energi, sum hon nýtir. Installerar man hitapumpur í eitt hús upphita við streymi, vil man fáa hita fyri gott trýggjar krónur, hvørja ferð man betalir eina. Tí er ein hitapumpa ein góð íløga.
Lat okkum rokna uppá tín hitaøkonomi, og vit kunnu finna út av, júst hvør hitapumpa er best til tína støðu
Til síðst gevur hitapumpan eisini tínum húsi eitt betri inniklima.


text:
Finnur Fríði kom á Runavík um 7 tíðina í morgun
Myndir
Uppsjóvarskipið Finnur Fríði kom á Runavík um 7 tíðina í morgun. Svartkjaftaskipini hava seinastu tíðina ligið nógv og bíðað eftir landingartørni hjá Havsbrún í Fuglafirði.
Í farnu viku lá Finnur Fríði eisini og bíðaði, og heimasíðan fiskur.fo skrivaði tá, at Finnur Fríði skuldi nýggjan túr mikudagin.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Sirið Stenberg svarar § 52a fyrispurningi um bróstkrabbatoymi á LSH
Svar upp á fyrispurning nr. 6/2016 eftir § 52a í tingskipanini um bróstkrabbatoymið á Landssjúkrahúsinum frá Anniku Olsen, løgtingsmanni
Spurningurin var soljóðandi:
- Eru ætlanir um at niðurleggja vælvirkandi bróstkrabbatoymið á Landssjúkrahúsinum?
- Er ætlanin at avtaka møguleikan hjá føroyskum kvinnum at fáa viðgerð fyri bróstkrabba í Íslandi?
Svar:
Til nr. 1 og 2:
Sambært Landssjúkrahúsið hevur Landssjúkrahúsið ikki nakað ávíst bróstkrabbatoymi, ið tekur sær av bróstkrabbasjúklingum, men verða hesir sjúklingar sendir til Íslands í viðgerð á eina klinikk, ið Landssjúkrahúsið hevur avtalu við.
Viðgerðargongdin í sambandi við bróstkrabba hjá kvinnum er einki broytt í mun til, hvussu hon hevur verið higartil, og ongar ætlanir eru um at gera nakrar broytingar.
Er illgruni um bróstkrabbamein hjá eini kvinnu, verður hon altíð kannað og útgreinað av serlækna, sum Landssjúkrahúsið altíð hevur at taka sær at hesum.
Landssjúkrahúsið hevur ongar ætlanir um at enda samstarvið við klinikkina í Íslandi. Tvørturímóti hevur Landssjúkrahúsið í hesi vikuni (viku 38/2016) gjørt av at leingja samstarvsavtaluna við klinikkina í Íslandi, soleiðis at væl dámdi íslendski skurðlæknin, sum seinastu 7 árini hevur tikið sær av at skurðviðgera kvinnur úr Føroyum fyri bróstkrabbamein, eisini framyvir fer at taka sær av hesum viðgerðum.
Heilsu- og innlendismálaráðið, 23. september 2016
Sirið Stenberg
landsstýrismaður


text:
11. Sep 2011
At krøkja seg fastan í loysingina kann forða fyri veruligum, tjóðskaparligum framstigum Fólk hava lyndi til at seta tvey spjaldur á føroysku flokkarnar. Antin "loysing" ella "samband". Javnaðarflokkurin er samríkisflokkur - og tí verður spjaldrið "samband" sett á. ...
09. Sep 2011
Mong halda meg hava svikið teirra álit, tí eg havi skift flokk. Tað skilji eg væl. Men politikkur snýr seg um meiningar - ikki flokkar. Eg skal her greiða frá, hví eg fór frá lista E til lista C Í 2009 helt eg flaggdagsrøðu...
07. Sep 2011
Ein politikari er valdur til at velja. Tann, sum ætlar sær á fólkating at vera "óheftur", átti ikki at stilla upp Nakrir flokkar siga nú, at teir ætla at vera ein "óheft rødd" á fólkatingi. Tað ber ikki til. Tann,...
06. Sep 2011
Ein stórur Sambandsflokkur gagnar Tjóðveldinum. Og øvut. Men polariseringin gagnar ikki landinum Tað er næstan sum ein náttúrulóg: Tann, sum velir lista B, styggir fólk yvir til lista E. Og tann, sum velir lista E, styggir fólk yvir til lista B. Tá...


text:
Orð og lag: Bruce Haymes, Lee Hendrix
Týtt: Árni Jacobsen
Tá tú trongdan kennir teg,
fyri tær sært ongan veg,
kennir lívið tær bert órætt ber í løn.
Kanska skjól tú leitar tær,
onkran spyr, fært ei svar
ella suffar upp mót skýggjum eina bøn.
Tá ið byrðu tú ber,
æra hann,
tá títt hjarta brotið er,
hondum lyft og sig:
“Harri, ver mær nær,
ja, tú ert alt hjá mær!”
Hann skal geva tær sín frið.
Tá tú eina kennir teg,
æra hann,
og tú særdan kennir teg,
tá hondum lyft og sig:
“Størri er hann, sum mítt hjarta vann!”
Hann tær gevur sannan frið
og fylgir tær hvørt stig.
Sigrandi er tann,
hann, sum blóð lambsins vann,
og við tí, vitnað varð við orði.
Tú myrkrið svinna sær,
burtur víkir tað frá tær.
Hann er hjá tær, kanst tú tá vera eina?


text:
Incoterms 2010
Incoterms 2010 eru nakrar altjóða viðurkendar standardorðagreiningar, ið kunnu nýtast í sambandi við handil uttanlands. Incoterms 2010 er evnað til av International Chamber of Commerce (ICC) og er samansett av 11 víðfevndum greinum. Talan er ikki um lóggávu, men orðagreiningarnar verða nýttar í altjóða søluavtalum um allan heim.
Incoterms 2010 lýsir váðan, ábyrgdina og skylduna hjá keypara og seljara í altjóða handli, og endamálið er at sleppa undan ósemjum og tulkingarspurningum, í sambandi við at ein gjørdur sáttmáli verður uppfyltur.


text:
Archive for september, 2007|Monthly archive page
Afturkomin í øllum góðum
Vit eru nú afturkomin úr Asia og túrurin var sera góður. Vit hava bæði tvey ligið sjúk síðani vit komu aftur, men vónandi verður tað ikki í fleiri dagar aftrat.
Tá vit verða betri fyri fara vit at updatera nakrar myndir út á bloggin.
Burturstødd
Vit fara uttanlanda nú og vera væntandi vekk til síðst í hesum mánaðinum. Ígjøgnum hesa tíðina verður bloggurin bert updateraður um vit hava møguleika til tað. Men tá vit koma aftur, fara vit at hava nógvar spennandi myndir at vísa fram.
Gvøðny og Janus


text:
Miðlingurin Malcolm
Miðlingurin Malcolm (upprunaheiti: Malcolm in the Middle) er ein amerikonsk ungdómssjónvarpsrøð.
Søgugongd[rætta | rætta wikitekst]
12 ára gamli Malcolm er ein púra vanligur drongur – tað er bara tað, at hann hevur IQ sum flogvit. Eins og hinir tríggir brøðurnir hevur hann lyndi til at vera rokaligur, so ofta og títt er húsatekjan um at fara uppfrá. Mamma Malcolm strevast og stríðist fyri at halda skil á dreingjunum og ikki minst pápa teirra. Malcolm má ofta sanna, at tað er ikki altíð lætt at vera klókur í einum vitleysum heimi, men hann verður skjótt kringur í at handfara tilveruna sum undurbarn.
Leikarar[rætta | rætta wikitekst]
- Malcolm Wilkerson: Frankie Muniz
- Lois Wilkerson: Jane Kaczmarek
- Hal Wilkerson: Bryan Cranston
- Francis Wilkerson: Christopher Masterson
- Reese Wilkerson: Justin Berfield
- Dewey Wilkerson: Erik Per Sullivan
- Caroline Miller: Catherine Lloyd Burns


text:
EURAXESS ger tað lættari at vera altjóða granskari
EURAXESS hevur gjørt tað munandi lættari at hava eina altjóða granskarayrkisleið. Tað hevur millum annað norska Eirinn Larsen ásannað. Hon er søgufrøðingur og starvast á Universitetinum í Oslo, men hevur lisið og granskað í fleiri londum í Europa og USA. Í næstum ætlar hon sær til Australia at granska eina tíð.
- Tað gevur nýtt perspektiv og nýggjar royndir at granska uttanlands, og tú verður meira sjálvstøðug av at taka ábyrgd fyri egnum framburði, sigur Eirinn í grein á heimasíðuni hjá norska Forskningsrådet.
Tá Eirinn fór av landinum fyrstu ferð fyrst í 90unum, noyddist hon sjálv at skipa fyri øllum. Í dag brúkar hon EURAXESS netverkið, sum hevur tænastur í øllum londum í Europa og eisini fleiri staðni uttan fyri Europa.
EURAXESS veitir hjálp til at finna leys størv og fígging og til at fáa loyst alskyns trupulleikar, ið kunnu stinga seg upp, tá flutt verður til onnur lond. Tað kann vera at fáa visum ella arbeiðsloyvi, finna bústað, heilsutrygd, stovnspláss til børnini og koma á skeið at læra málið.
Les alla greinina um altjóða yrkisleiðina hjá Eirinn Larsen her.


text:
Janna Egholm Hansen vart ph.d. ritgerð um føroyskt trúarlív
Janna Egholm Hansen vardi fríggjadagin 28. februar ph.d. ritgerð sína um føroyskan átrúnað og trúgv í nýggjari tíð. Verjan var á Institut for Kultur og Samfund við Aarhus Universitet. Ritgerðin kallast "Religion og religiøsiet på Færøerne i det 21. århundrede: Betwixt and Between".
Lene Kühle, lektari á Institut for Kultur og Samfund, hevur verið høvuðsvegleiðari og Beinta í Jákupsstovu, lektari á Høgskolen í Molde, hjávegleiðari.
Leiðari fyri verjuna varð Marianne Qvortrup Fibiger, lektari og ph.d. programleiðari á Aarhus Universitet. Opponentarnir vóru Hans Andrias Sølvará, lektari á Søgu- og samfelagsdeildini á Fróðskaparsetri Føroya, og Pål Steinar Repstad, professari á Fakultet for humaniora og pedagogikk á Universitetet i Agder. Marie Vejrup Nielsen, lektari á Institut for Kultur og Samfund á Aarhus Universitet var forkvinna í metingarnevndini.
Verjan gekk væl og ritgerðin og granskingin hjá Jannu Egholm Hansen fingu nógv góð orð við á vegnum. Millum annað varð dentur lagdur á, at ritgerðin er sterk ástøðiliga. Talan er eisini um nýbrot í føroyskari gransking, tí hetta er fyrsta verk um føroyskt trúarlív í nýggjari tíð úr einum átrúnaðarsosiologiskum sjónarhorni. Umframt at skriva um føroyskan átrúnað og trúarlív ger Janna Egholm Hansen eisini samanberingar við Sør-Norge.
Evnið í ritgerðini hevur væntandi stóran almennan áhuga bæði í Føroyum og í Danmark og sannlíkt verður ritgerðin givin út í bók í næstum.
Ph.d.verkætlanin er stuðlað úr Granskingargrunninum. Les meira um verkætlanina í Stuðulsyvirlitinum.
Á myndini frá vinstru: Pål Steinar Repstad, Lene Kühle, Beinta í Jákupstovu, Janna Egholm Hansen, Hans Andrias Sølvará, Marie Vejrup Nielsen og Marianne Qvortrup Fibiger.


text:
Friday, April 18, 2014
Tey lyfta lættliga tungt
Eystanljóð framførir Requiem
Hanna Jensen:
Eystanljóð varð stovnað í 1987 og fekk tá navnið Felagskórið Gøta/Leirvík. Navnið ber boð um tann mentanarliga felagsskap, sum var millum bygdirnar báðar og enn er staðfestur veruleiki. Eystanljóð er kór, sum gjøgnum árini hevur prógvað, at kjarnin er sangurin og felagsskapurin her á staðnum, og hevur kórið valt sær kórleiðarar út frá hesum fortreytum øll árini. Og væl hevur hilnast. Kórið fylgir við tíðini og skipar fyri og luttekur í fjølbroyttum virksemi – bæði í kommununi, kring landið og uttanlands.
Í gjár, 17. apríl, gav Eystanljóð okkum klassiskan tónleik frá 1791 á høgum støði og hevði biðið sangararnar Anne Mette Greve Klemensen, Onnu Mariu Olsen, Bergtór Bjarkhamar og Mikael Johan Heinesen bera fram brotini fyri solistar. Kórið sjálvt telur til hesa serligu kórverkætlan gott 40 sangarar og hava tey umleið 20 framúr tónleikarar afturat sær.
Requiem er tónlistarliga sjangran, sum byggir á katólsku messuna fyri teimum deyðu og temu eru myrkur og ljós, offur og frelsa, deyði og lív eins og náði og vón, tá lívið endar og ævigt ljós á vreiðinnar degi.
Seinasta verkið hjá 35 ára gamla tónlistarliga úrmælinginum W.A. Mozart varð framført í Gøtu kirkju í gjárkvøldið. Tung verkætlan fyri eitt tílíkt kór varð lyft lættliga fram í samstarvsond, í eldhuga fyri sanginum og klassiska verkinum, í felagsskapinum og í skilvísum vali av kórleiðara, tónleikarum, solistum og eins og øðrum neyðugum viðleikarum. Sangvinir úr øðrum bygdum og býum syngja við og seta tey øll hegnisliga páskahátíðina í karmar - bæði innihaldsliga men eisini ljóðliga, tí Gøtu kirkja er sjáldsama góð at syngja í. Ein óvanliga sømulig inngongd í skírishalguna.
Posted by Listin at 1:00 PM


text:
Virðisgrundarlag skúlans byggir á trygd, trivna og fjølbroytni. Hesar grundsúlur eru grundarlagið undir innlæring barnsins.
Skúlin hevur í tí sambandi lagt
happingar-, sorgar- og tilbúgvingarætlanir út á heimasíðu skúlans. Umframt hesar, liggja mannagongdir skúlans, foreldraráð skúlans og næmingaráð skúlans á heimasíðuni.
Allar hesir upplýsingar skúlu geva foreldrum og næmingum ein kunnleika og tryggleika um, at í Sørvágs skúla er trygd og trivnaður.
Hvat gera vit ítøkiliga gjøgnum árið:
Skúlin strembar eftir at hava tætt samstarv við heimið við samrøðum, og foreldrafundum, felagstiltøkum og flokstiltøkum.
Evnisvikur og dagar eru gott høvi til upplýsing, samstarv og samanhald.
Reglugerðir floksins eiga at stuðla uppundir einum felags morali á skúlanum, sum eisini vísir til virðisgrundarlagið.
Happing er ikki loyvd og tí skulu øll felags virðir, samtalur og tiltøk stuðla uppundir eina 0-hugsjón á happingarøkinum.